Geratzeko etorri da elurra

Bizkaian eta Araban izan du eragin handien denboraleak: arazoak izan dira errepide nagusietan, eta argindarrik gabe geratu dira zenbait herritan.Kostaldera ere iritsi da.Antzera ibiliko da gaur

Iragarpenak bete, eta gogotik egin du elurra. Zuri geratu ziren atzo Euskal Herriko txoko ugari. Argazki ederrak uzteaz gain, arazoak ere eragin ditu, ordea. Bizkaiko barnealdean eta Araban, batik bat. Denera, hogeitik gora portu itxi zituzten. Goizean, bigarren mailako errepideetan ez ezik, Bilbo eta Gasteiz arteko AP-68 autobidean ere geratu behar izan zuten zirkulazioa, Aretako (Araba) ordainlekuan. Iluntzean ere, autoak geldi. Egunak aurrera egin ahala areagotu ziren gorabeherak. AP-8an, Bizkaian izan zituzten arazo gehien: Txorierrin, Galdakaon... Gasteizen, izotza nonahi: goizetik berandu ibili ziren autobusak, eta hainbat bide itxi ere egin zituzten iluntzean. Gaur-biharretan antzeko eguraldia iragarri dute: elurra 0 eta 100 metro artean, eta tenperatura hotzak: bost gradu, gehienez.

Atzo, egunak esnatzerako, zuri ziren Bizkaiko herri asko: Izurtza, kasurako. «Elur asko bota du. Plaza zurituta topatu dugu goizean goiz: 10-15 zentimetro bitarteko elur geruza osatu da», azaldu du Maialen Sarasuak. Herriko ostatuan aritzen da beharrean, eta elur malutek iluntzera arte ez zutela atsedenik eman kontatu du: «Ordubetez baino ez da geratu». Aparteko eragozpenik ez zuen sortu, ordea, elurteak. Durangaldeko herri gehienetan bezala, joan eta etorri ibili zen argindarra Izurtzan, baina ez zen arazo handirik izan.

Urkiolaren magalean egonda ere, Sarasuak argitu du herrian ez duela elur asko egiten; sarri ez, behintzat: «Hiruzpalau urte baziren halakorik ikusten ez genuela». Dena dela, ez du ustekabean hartu, eta erantsi du eguna, oro har, «lasai antzean» igaro zutela. Tabernan eduki zituzten gorabehera handienak. «Zirkulaziorik ez dago, kamiorik ere ez, eta igarri dugu: errepidearen alboan egonda, bezero gutxiago izan ditugu».

Urduñan, ilunpean hasi zuten egunari, batere argi gabe, eta negu giro gordina nagusitu zen arratsaldera arte, Nora Anguloren hitzetan. Kalte gehien izan duen udalerria izanik, bigarren mailako mendatea itxia egon zen. Gaur-biharretan etor daitekeenaz jakitun bada ere, Angulok ez du neurri berezirik hartuko tabernan, ez baitu arazorik espero: «Hiru egun izango dira soilik».

Arazo franko eragin zituen elurrak Igorren. Kezka iturri bihurtu zen lehenbiziko ordutik aurrera. Izan ere, 08:00 aldera, zuhaitz bat erori zen herriko sarrera nagusian, eta bidea trabatzeaz gain, argi transformadore bat harrapatu zuen gainean. Berealdiko ondorioak ekarri zituen horrek, bistakoak. «Ikaragarria izan da. Ez genuen hainbesterako triskantza espero: familia guztiak argi gabe, kandelekin...», dio Laura Trejok.

Igorreko taberna batean ari da lanean, eta hala moduz ibili zirela adierazi du, umorez: «Pixkanaka gabiltza, bizirik irauten. Kafeak-eta ezin atera, taberna itxi eta irekitzen. Kaos bat izan da, finean».

Karrantzan, halaber, etenik ez zuen eman elurrak. «Ez da minutu batez ere geratu. Sekula baino gehiago egin du. Izugarria da: toki guztietan dago», kontatu du Jose Mari Llamososek, «gehiegizkoa» izaten ari dela erantsiz. Argirik gabe egon ziren bazkalostera arte, eta galtzak bete lan eduki zituzten etxe zein taberna atariak garbitzeko: herriko erdialdean hogei zentimetroko geruza osatu zen; auzo garaietan, 60koa. «Etenik gabe ibili dira traktoreak, zenbait zuhaitz jausi baitira argindar klabeen gainean». Tabernek «hamarren bat» saldu dutela dio Llamososek.

Bilbo, «aspaldi ez bezala»

Urteak ziren Arrankudiagako txokoek atzoko itxura ikusgarria hartzen ez zutela. «Bazterrak sekula ez bezala zeuden», adierazi du Ana Maria Azkuetak. Hala ere, bideak garbitu, eta eskolak arazorik gabe eman zituzten, Zollo auzotik jaitsi ezinda ibili ziren arren. Elurteak, orobat, ez zuen zapuztu Santa Ageda eguna, Azkuetak azaldu duenez: «Prest daukagu txokolate beroa kantuan irteteko».

Bilbo ere «aspaldian ez bezala» zuritu zuen atzo elurrak. Biologia ikasten ari da Nerea Pagaldai, eta azaldu du eskolak normal jaso zituztela, autobus zerbitzuen atzerapenak gorabehera. «Oso ugariak izan dira». Gasteizera joateko loturak ere bertan behera laga zituzten zenbait orduz, eta Bilbobuseko autobusak, orobat, ezinean ibili ziren, «ez aurrera ez atzera», alde garaienetako auzoetara heltzeko; Miribillara, esaterako.

Larrabetzutik Durangora joan zen eskola ematera Irati Etxeberria, 07:00etan. «09:00 aldera bueltatu behar izan dut; ordubeteko eskola eman dugu, eta gero itzuli egin naiz, Larrabetzutik telefonoz deitu didatelako esateko han dena zuri-zuri zegoela eta errepideak itxita gelditzeko arriskua zegoela». Maria Eugenia Gilek ere arazoak izan zituen haurrak ikastetxera eramateko: «Gure etxebizitza multzorako sarrera blokeaturik egon da egun osoan; autoak mugitu ezinik egon gara. Umeak eskoletara eramaten dituzten autobusetako batzuk ez dira iritsi; bat Egirletan trabaturik gelditu da, eta horregatik erabaki dut nireak ez bidaltzea, autobusa iritsi den arren». Mungian bizi da Gil, eta aspaldi ez zuen horrela ikusi herria: «Egoera normal samarra da, baina hau guztiz elurtuta dago, Baqueiran gaudela ematen du».

Elurra, kostalderaino

Lanera ere ezin izan zen joan Gile —Leioako aireportuan ari da—. Kontatu zioten, ordea, errepideetako berri: «Mungiatik Bilbora zihoan jendeak ordubete eta erdi baino gehiago eman du iristeko; tartean, nire senarrak, Txorierrin auto batek istripua izan eta sua hartu duelako».

Bizkaiko kostaldera ere iritsi zen elurra. Ondarroara, esaterako. Kulixka tabernan egiten du lan Iker Zubikaraik, eta han ez zuten beste konturik: «Jendeak esaten zuen urteak zirela ez genuela horrelako irudirik ikusten. 2012an ere elurra bota zuen, baina hondartza besterik ez zuen zuritu, eta gaur, berriz, parkea, mendiak eta teilatuak elurrez beterik daude. Oso irudi polita da, postal eder bat egiteko modukoa. Umeak ere asko disfrutatzen ari dira. Hori bai, tabernan komentatu dute hiruzpalau lagun jausi egin direla».

Portuan izan du eragina, ordea. Joseba Ituartek azaldu du ohiko moduan egin dutela lan, 07:00 aldera elurra hasi arren: «Baina 11:00 aldera ertzainak etorri dira, eta agindu dute zazpi tonatik gorako kamioiak portutik ez irteteko. Kamioi asko Irunera, Madrilera edo Portugalera joatekoak ziren, eta irten ezinik gelditu dira. 12:30 pasatxo debekua kendu, eta kamioiak ateratzen hasi dira. Biharko [gaurko] eguraldi txarra iragarri dute itsasoan, eta txalupetakoek esan dute ez direla aterako; lehorrean ez dakit zer gertatuko den».

Gipuzkoan, oro har, ez zuten arazo handirik izan. Badaezpadako neurri batzuk hartu zituzten, hala ere. Mondragon Unibertsitatean, adibidez, bertan behera utzi zituzten klaseak Oñatiko, Arrasateko, Aretxabaletako eta Eskoriatzako fakultateetan. Susana Azpilikueta, komunikazio arduraduna: «Errepideak zabalik daude inguruan, baina elurra mardul ari du, eta dezente ari da pilatzen bazterretan. Beraz, erabaki dugu hobe zela garaiz abisatzea, arratsaldean ikasleak etorrarazi eta pare bat orduren ondoren bueltan bidaltzea baino».

Pirinio aldea

Nafarroan, Pirinio inguruan izan zituzten arazo gehien. Goizetik elurra kentzeko 77 makina prest zituzten, Nafarroako Gobernuak jakinarazi zuenez. Errepide nagusiak irekita eduki zituzten, baina bigarren bide batzuk itxi behar izan zituzten arratsaldean. Erronkari aldean elur dezente pilatu zen, baina ez zuten aparteko arazorik izan argindarrarekin. Goiz osoan, noizbehinka joan zen, baina ez denbora luzez. Auritz, Garaioa eta Abaurregaina inguruan izan zituzten arazo gehiago; batez ere, asteburuko ekaitzagatik, Iribarren tabernako Arkaitza Karrikak kontatu zuenez. «Zenbait lekutara sorgailuak-eta ekarri dituzte Iruñetik, alokatuta». Argindarrik gabe geratu ziren 24 orduz, baina ez zien bestelako buru hausterik sortu tabernan: «Sukaldea gasarekin daukagu, eta ez genuen arazorik izan. Ingurutik etorri zen jendea ogitartekoak-eta jatera, ea tortillaren bat egiten ahal genien edo. Prain bitrozeramika dute gehienek, eta ezin zuten kozinatu».

Lapurdin, Nafarroa Beherean eta Zuberoan abisu horira jaitsi zuten atzo arrisku maila. Iratiko (Zuberoa) eski estazioko langileek kontatu zutenez, metro eta erdiko elurra zuten. Donazaharre alderako bidea itxia zuten, gainera. Nafarroa Beherean ere pilatu zen elurra, baina ez zute aparteko arazorik izan, Urepeleko Daniel Aireren esanetan: «Etxean dugu elurra, baina ez elur handirik. Bideak garbi dira».


Katiluak salgai Iruña-Veleiako idazkunekin

Badira pare bat hilabete Euskeraren Jatorria Elkarteak zeramikaz eginiko sei katilu polit jarri zituela salgai. Bakoitzak euskarazko idazkun bana darama. Salmentarekin biltzen den dirua grafitoak berme osoko laboratagietan analizatzeko erabiliko da. Aldundiak edo epaitegiak horretarako bidea libre uzten duenean, noski. Informazio gehiago hemen .


Jai Alai World Tourreko finalaurrekoa jokatuko da irailaren 2an Aitzurin

Bi partida bikain ikusteko aukera izango da 21:00etatik aurrera.

Lehen finalaurrekoa (21:00etan): Beaskoetxea – Aldazabal vs Egiguren – Enbil

Bigarren finalaurrekoa (22:00etan): Goikoetxea – Etcheto vs Erik – Lekerika

Sarreren salmenten berri datozen egunotan emango du Udalak.


Eskolarteko Finalistaren Eguna

Urriak 21 goizeko 9.00etan Villabonan

Animatu parte hartzera! Ibilaldi polita izango da!

TALAIMENDIk autobusak jarriko ditu eta irteeraren berri emateko bilera egingo da.

Noiz: Urriak 10 asteazkena, arratsaldeko 18.00etan

Non: Talaimendiko lokalean (Iturbide 6, behea)


Europako erdialdean gutxienez 25 hildako eragin dituzte euriteek

Errumanian izan da kalte gehien, baina baita Suitza, Austria, Alemania, Txekia eta Kroazian ere


'Slow art' eguna antolatu dute Ur maran

Artearen plazera eta harrigarritasuna beste ikusleekin batera partekatzeko eguna antolatu dute Alkizako museoan. Mokadu bat dastatu eta bost arte lanen inguruan ospatuko dute eguna.

Besteak beste, aurten Ricardo Ugartek egindako bi eskultura lan izango dira ikusgai: San Pedro eta Donde nace la ola. Julia Otxoak, El tiempo de las plantaciones poesia lana aurkeztuko du eta Koldobika Jauregik, Ewald Matare grafika lana erakutsiko du.

Horrekin batera, jatorri txinatarra duen El festival Quingming junto al rio pintura panoramikoa izango da Ur mara museoan, Zhang Zeduan (1085-1145), Song dinastiako artistari egozten diote obra.

Eguna bukatzeko, 16:00etan, Antonio Casado de Rocha eta Jose Ignacio Foronda editoreek, Henry D. Thoreau autorearen Volar liburua aurkeztuko dute.


Irakurle taldea bilduko da datorren astelehenean

Gaztelaniazko irakurle taldea datorren astelehenean elkartuko da Zumarragako Zelai Arizti kultur etxean, 18:00etan. Taldearen bilerak berezitasun nabarmena izango du, oraingoan Jose Luis Cancho dinamizatzailearen Lento proceso eleberria irakurrita eramango dutelako. Zelai Arizti kultur etxean hilean behin elkartzen da taldea.

The post Irakurle taldea bilduko da datorren astelehenean appeared first on Otamotz.


Hondarribiko Mintzalaguna, euskararen erabilerara jauzi egiteko

Mintzalaguna atzo aurkeztu zuten, kalean, San Pedro kalean.

Seigarren urtez, Mintzalaguna egitasmoak Hondarribian txokoa izango du. Kalean, egunerokoan, euskaraz mintzatzea da asmoa, euskara bizitzako eremu guztietara zabaltzea. Euskaraz bizitzea. Horretarako beharrezko dira euskaraz dakitenak, eta euskara ikasten ari direnak. Taldean, ikasgelan ikasitakoa kalera aterako dute, euskaraz dakitenen laguntzarekin. Aurten ere Hondarribiko Udalak eta Topaguneak elkarlana abiatu dute egitasmoa herrian haratzeko.

Atzo arratsean egin zuten Mintzalagunaren aurkezpena, kalean, San Pedro kalean, euskarak kalean eremuak irabaztea delako, besteak beste, Mintzalagunaren helburua. Egin jauzi! leloarekin ekingo diote egitasmoari, hori baita asmoa, euskararen erabilerara jauzia egitea izan euskaldun, ikasle, edo besterik gabe, euskalduna izan eta hizkuntza erabiltzeko aukera eskasarekin aritzea. Euskal Herri mailan, 25 urte bete ditu Mintzalagunak.

Atzoko aurkezpenean herrian iniziatiba dinamizatuko dutenak izan ziren. Hala nola Karmelo Goikoetxea udal euskara teknikaria, Maria Serrano Merkataritza eta Turismo zinegotzia, edo Maite Agirre egitasmoaren koordinatzailea. Haiekin batera, nola ez, partaide izango direnak. Izan ere, udalak egindako azterketaren arabera, partaide izan direnek baikor baloratu dute euren egitekoa Mintzalagunan, besteak beste, euskaraz hitz egiteaz gain, lagunak egin dituztelako.

Izen ematea eta prozedura

Hilaren 15era arte eman daiteke izena Mintzalagunan. Bide hauetatik egin daiteke izen ematea:

Udal Euskara Zerbitzura joanez (Pampinot 12-14).

Posta elektronikoz.

Internet bidez: udaleko webgunean edo egitasmorako helbidearen bidez.

Herritar orok parte har dezake. Euskaraz aritzeko ohitura dutenak, ez dutenekin elkartuko dira 5-6 laguneko taldeetan, astean ordu batez, eta eurek erabakiko dituzten jarduerak eginez. Horrez gain, jarduera osagarriak egiten dituzte, tartean irteerak, afariak, tailerrak eta bestelakoak.

Gurasolagunak

Gurasolaguna espresuki gurasoei zuzendutako mintzapraktika egitasmoa da, ikastetxeetako gurasoak biltzen dituen mintzapraktika egitasmoa alegia. Euren ordutegi eta beharretara egokitutako taldeak sortzen dituzte, eta antolatzen diren jarduerak guraso eta familiei bideratuak dira. Hirugarrenez egingo dute herrian Gurasolaguna, Talaia, Ama Guadalupekoa eta San Jose ikastetxeen laguntzarekin.

Gurasolagunan daudenek ere parte har dezakete Mintzalagunan.


Gustura botatako izerdia

80 lagunek hartu dute parte gaur goizean Zubikoa kiroldegian egin duten hirugarren Zhunbatoian, eta 135 lagun ari dira orain, –19:00ak bitartean– zazpigarren areto bizikleta maratoian parte hartzen. E-goitek kirol zerbitzuak antolatu du Oñatiko Udalaren laguntzarekin, kirol jarduera sustatzeko helburuarekin eta astean zehar egiten dituzten jardueren osagarri moduan.

Debagoieneko parte hartzaileez gainera, kanpotik ere lagun asko hurbildu dira Zubikoara. "Goizeko Zhunbatoian, besteak beste, Azpeitiakoak, Donostiakoak, Eibarkoak, Elgoibarkoak eta Ermuko parte hartzaileak izan ditugu. Bi ordutako saioa egingo dugu, lau saio ezberdinetan banatuta. Arratsaldean, berriz, 16:00etan abiatu dugu Spinning maratoia, eta hor ari dira Debagoieneko hainbat zale gainera, Legazpitik, Elgoibartik, Zumarragatik, Ormaiztegitik eta Berriztik etorritako kirolariak ere", azaldu du Asier Agirrek, E-goitek kirol zerbitzuko kideak.

Agirrek gaineratu du, antolaketa aldetik esfortzu handia eskatzen duen arren, horrelako ekimenak egin beharrekoak direla, parte hartzaileek asko eskertzen dutelako. "Lan ikaragarria da, besteak beste, 140 bizikleta lortu behar izan ditugulako, baina parte hartzaileen balorazioa oso positiboa izaten da beti; beraz, hurrengo ikasturtean ere gehiago egiteko asmoa dugu".


Haur Kantari Jaialdia

2007ko Haur Kantari Jaialdia dagoeneko martxan dago. Lehen saioa Lur diskotekan izan zen, gure eskualdeko zortzi partaideekin. Eserleku guztiak okupatu zirenean eta Xorroxin irratiko esatariek, Fermin Gartxitorena eta Nerea Altzurik hasiera eman zioten aurkepenari. Oholtzera atera zen lehena,Baztan ikastolako Ttuku-ttuku taldea izan zen. Baztango bertze taldea Erratzu, Arraioz eta Iruritako Xixo Taldea izan zen. Doneztebe, Bera eta Zubietako partaideak ere kantatu zuten,


Soraluze BKEko mutilek aurreneko postuetan kokatzeko moduko partidua jokatuko dute bihar

Saskibaloiko mutilak bosgarren postuan egonkortu dira, baina bihar 16:30ean Labegaraietan jokatzen dutela kontuan izanda, lehen postuetara iristeko aukera hori lor dezakete. Parean hamaikagarren doan Bosteko –Irauli B– taldea izango dute. Ziur etxekoen aurrean partidu borobila egingo dutela.


Bizigune programari esker 29 etxe jarri dira errentan

Bizigune programaren bitartez, Arrasateko Udalak 29 etxebizitza atera ditu merkatura errentan emateko. Programa honek, etxebizitza hutsak segurtasunez errentan eman nahi dituztenen eta alokatzeko nahia dutenen interesak bateratzen ditu.

Bere etxea programa honen bitartez alokairuan jartzen ari den jende kopurua egunetik egunera gorantz doa. Azkeneko hilabeteetan Arrasten hamar etxejabe hasi dira beraien etxea alokatzeko kudeaketa lanak egiten.

Etxejabeek Eusko Jaurlaritzari ematen diote errentan etxebizitza, eta honek, merkatuaren araberako prezioan ordaintzen die. Kudeaketa guztia bere gain hartzen du.

Bizigune programaren helburua

Euskal Autonomia Erkidegoan dauden 30.000 etxebizitza hutsei erabilgarritasuna ematea du helburu Bizigune programak

Debagoienean, 900 etxebizitza inguru daude. Zenbait jabeek oraindik zalantzak dituzte etxea alokairuan emateko. Gobernuak, lasai egon daitezen, ordainketa 5 urtetan eta etxea alokatu aurretik zegoen egoeran bueltatzea bermatzen du. Bestalde, etxebizitzan erreforma egitea nahi izanez gero Eusko Jaurlaritzak interes gabeko maileguak ere ematen ditu.


Arantzazuko ahotsa

Iñaki Beristain frantziskotarra hil da, 70 urterekin. Errezilen (Gipuzkoa) jaio zen, baina Arantzazun egin du bizitza gehiena: 50 urte igaro ditu han fraide. Hango ikurretako bat izan da, ahotsa; santutegiko bozeramaile aritu da, eta Arantzazu aldizkariaren zuzendari. Hedabideetan ere urte luzez aritu da Beristain: ETBko Egi bidean saioaren arduraduna izan da 1988tik, adibidez.

Euskaltzaletasuna izan du ezaugarri. Gaztetatik aritu zen euskarazko sorkuntzan; besteak beste, Gure izarra aldizkarian, arduradun. Bertsolaritzan ere jardun zen. Minbiziak jota hil da. Gaur egingo diote hileta, Arantzazun, 17:00etan.


Bekoerrota eta Altzate erabiltzeko baldintzak ezagutu nahi? Hemen erantzunak

Astelehenean zabalduko dituzte ateak, koronabirusagatik derrigor itxita egon ondoren, Bekoerrota kiroldegia eta Altzate igerilekua; azken honetan, ohiko igerilekuaz gain, udako kanpoaldeko zerbitzuarekin hasiko dira. BPXportek kudeatzen ditu bi kirol azpiegiturak.

COVID-19agatik, baina, hainbat zerbitzu eta jarduera egoki behar izan dira. Udalak adierazi du azken asteetan gogor aritu direla lanean bi instalazioen irekiera modu antolatu eta seguruan egiteko, “lehentasuna baita erabiltzaile guztien osasuna eta segurtasuna mantentzen jarraitzea”.

Horrez gain, udalak azalpenak eman ditu kirolguneetako abonuen gainean. Zehaztasunak eman ditu azken hilabeteetako kuoten ordainketez, nahiz noiz hasiko diren horiek berriz ere kobratzen.

Ildo horretan, segurtasun protokoloa landu dute bi instalazioetarako. Jarraian, horien traza nagusiak.

Ordutegiak

Bekoerrota kiroldegia: astelehenetik ostiralera 08:00etatik 21:00etara; larunbatetan 09:00etatik 13:30era eta 17:00etatik 20:00etara. Igandeetan itxita.

Altzate igerilekuak: astelehenetik ostiralera 08:15etik 21:00etara zabalik; larunbat, igande eta jaiegunetan 09:30etik 21:00etara.

Instalazioetara sartzeko, aurretik erreserba egin behar al da?

EZ. Ez da erreserbarik egin behar. Hori bai, beti bezala beharrezkoa izango da abonua, pultsera edo sarrera erostea bai kiroldegia zein igerilekua erabiltzeko.

Instalazioek aforoa dute?

BAI. Lezoko Udalak aurreikusi du, bi instalazioen ezaugarrietan oinarrituta, ez dela aforo arazorik egongo. Baina badago erabiltzaileen muga bat. Muga hori zertan den jakiteko udalaren App-ean edo Lezoko Udalaren webgunean kontsulta egin daiteke. Altzateren gehienezko edukiera 430 pertsonakoa izango da; Bekoerrotan 230 pertsona egon daitezke aldi berean. Aforoa beteta egonez gero, ezingo da instalazioetara sartu lekua egon arte.

Altzateko berdegunea erabili ahal izango da?

BAI. Berdegunea zabalik egongo da, baina bertan etzateko derrigorrezkoa izango da eskuoihala erabiltzea.

Altzateko ur jolas eremua erabili ahal izango da?

EZ. Lanak egin ondoren, jada eginda dago Altzate igerilekuaren kanpoaldeko 100 metro koadroko jolasteko gune berria, ur jolas parkea da. Baina udalak adierazi du, egungo egoeragatik, ezingo dela erabili.

Segurtasun, osasun eta garbiketa neurriak

Bekoerrota zein Altzatera sartzeko beharrezkoa izango da musukoa janztea, baita instalazioetan barrena mugitzeko ere (berdegunean ez).

Ezinbestekoa izango da segurtasun distantziak mantendu eta errespetatzea eta pasillo zein eremu ezberdinetan eskuinetatik joatea.

Instalazioetako langileen gomendio eta jarraibideei kasu egin beharko zaie.

Ahal den neurrian, aldagelak ez erabiltzea eskatzen da. Erabiliz gero, markatua dagoen aforoa errespetatu beharko da.

Gune ezberdinetan eskuak garbitu beharko dira sartzerakoan.

Bekoerrotako fitness eremuan eskuoihala erabiltzea derrigorrezkoa izango da eta behin ariketa amaituta, erabiltzaile bakoitzak erabilitako makina garbitu beharko du.

Igerilekuan kale bikoitza jarriko da igeriketarako ordutegi osoan.


Masajeak ematen ikasteko

Ikasberri Azpeitiko Ikastolak haur masaje ikastaroa antolatu du urtebete arteko haurren gurasoentzat

Ikastaroa hilaren 16an hasiko da (Urola Kostako Hitza)

Ikasberri Azpeitiko Ikastolak urtebete bitarteko haurren gurasoentzat haur masaje ikastaroa antolatu du. Ikastaroa, hilaren 16an hasiko da eta bost aste iraungo ditu, astero bi orduko saio bat eginez.

Ikastaro honetan, gurasoek euren haurrei masajea ematen ikasiko dute. Irakaslea, berriz, Nerea Mendizabal zestoarra izango da, psikopedagogian lizentziatua eta haur masajeko hezitzailea.

Haur masajea teknika goxoa eta atsegina dela diote antolatzaileek, eta ukimenaren bitartez haurraren gorputza eta emozioen munduarekin modu sakonean bat egitea ahalbidetzen duela.

Gainera, begiraden, irribarreen, kontaktuaren, hitzen eta jokoaren bidez komunikatzearen artea dela azaldu dute.

Bestalde, gurasoek beraien haurrei masajea emateko teknika ikasteaz gain, saio bakoitzean irakasleak masajearen filosofia eta historiari buruzko azalpenak ere emango ditu. Horren inguruko ezagutza ere jasoko dute gurasoek, beraz.

Ikastaroa, zortzi eta 10 urte bitareko taldeetan emango da, eta gurasoetako batek edo biek hartu dezakete parte.

Ikastaroaren prezioa 70 eurokoa da; ikastolako gurasoentzat 50 euro kostatuko da. Izena emateko 943 151246 telefono zenbakira deitu beharko da edo zuzenean Ikasberri Azpeitiko Ikastolako idazkaritzara azaldu.


Zauritu arin bat egon da Foruan izandako istripuan

Ertzaintzak jakinarazi duenez, 10:20an gertatu da istripua, BI-2235 errepidean, Foruan. Hiru autok elkar talka egin dute, eta, horren ondorioz, Bermeorako noranzkoan, errail bat oztopatuta egon da. Trafikoa zuzentzen aritu dira, eta 12:00etarako errepidea noranzko bietan libre geratu da.

Istripuaren ondorioz, auto batean zihoan gizonezko bat zauritu egin da, eta Gernika-Lumoko ospitalera eraman behar izan dute. Hala ere,Ertzaintzaren arabera, “ez du larriaren itxura handirik izan”.


Herriko sahararrekin solasean

Amasahara erakusketa ikusgai izan zen ostiralean Ikaztegietan, eta herriko familia sahararrek tea hartzera gonbidatu zituzten herritarrak.

Jende dezente joan zen erakusketara, eta bide batez, tea zein mokadutxoa hartzeko aukera izan zuten herriko sahararrekin. Beraien ohiturak eta kultura ezagutu, bere jatorrizko herriaren egoeraren berri eman zuten, bai euskaraz eta bai gazteleraz. Udan haur sahararrak jasotzearen garrantzia ere nabarmendu zuten.


'En Jake' saioak % 15,5eko audientzia-zatia lortu du asteartean

Xabier Lapitzek gidatutako aktualitate programak inoizko daturik onena lortu du.

Astearte honetan, 'En Jake' saioak % 15,5eko audientzia-zatia lortu du, inoizko daturik onena. Emanaldiak 90.000 ikus-entzuleko audientzia metatua izan du Euskadin eta eragin eremuan.

Xabier Lapitzek egun-eguneko gaiak landu zituen bertan ohiko solaskideekin batera. Besteak beste, Kataluniako prozesuaren epaia jakin aurretik bizi den egoeraz aritu ziren, hauteskunde orokorren eta hautagaien zerrenden itxieraren azken ordukoa eman zuten eta pentsiodunen inguruan mintzatu ziren.


Baskoniak Istanbuleko Darussafakaren aurka jokatuko du, lehen aldiz

Galatasarayren aurkako garaipenaren ostean, Sito Alonsoren taldeak beste garaipena bat nahi du sailkapeneko goiko postuetan jarraitzeko.

Baskoniak Istanbuleko Darussafaka taldea hartuko du ostiral honetan Buesa Arenan. Bi taldeak lehen aldiz arituko dira elkarren aurka.

Euroligako 11. jardunaldian, gasteiztarrek bigarrenez jarraian jokatuko dute etxean talde turkiar baten aurka.

Galatasarayren aurka lortutako garaipenaren ostean, Sito Alonsoren taldeak beste garaipen bat nahi du sailkapeneko goiko postuetan jarraitzeko.

Darussafaka talde berria da, aurrekontu handia duena.

Istanbulekoek Baskoniak baino garaipen bat gutxiago dute eta azken hiru neurketak galdu dituzte.


Argizaiola erakusketa jarriko dute ikusgai San Migel ermitan

Etzitik hasi eta urriaren 2ra bitartean Argizaiola erakusketa jarriko dute erakusgai Legazpiko San Migel ermitan.

Burdinola elkarteak antolatu du, eta erakusketa Felix Pinillos artisauak egindako 70 oholek osatuko dute. Bihar 10:30etik 13:00era egongo dira oholak ikusgai; etzi 17:00etatik 19:00etara, eta larunbatean eta igandean 11:00etatik 13:00etara.


Iurreamendi egoitzako ate irekien jardunaldia egingo dute irailaren 30ean

Ate Irekien Jardunaldia egingo dute irailaren 30ean Iurramendiko Egoitzan. Horretaz gain, argazki lehiaketa antolatu dute eta aurtengo gaia Gure aiton-amonak da. Argazkiak irailaren 25a baino lehen bidali behar dituzte parte hartzaileek social@yurreamendi.com helbidera. Irabazleak bi pertsonentzako afaria eskuratuko du.

Egitaraua:

11:00. Iurreamendiko Koroa

11:15. Haurren marrazki lehiaketa

11:45. Argazki lehiaketa

12:15. Egoitza ezagutzeko bisita

16:30. Eskerrak ematea Piñata Igandeko parte hartzaileei: Miguel Angel Bermudez, Txilaba-bi, Babarruna konpartsa, Poca Tripa txaranga.

17:00. Egoitza ezagutzeko bisita

17:45. Merienda eta musika Jesus Mari Ibañezekin

18:00. Iurreamendi Egoitzako langileen tortilla lehiaketa


Proposamenak egiteko aukera,

ostirala bitarte

Inauteri jaietan parte hartu nahi duten eta proposamenak egin nahi dituzten herritarrek ostirala bitarte dute aukera. Proposamenak udaletxeko erregistroan egin behar dira.


Ezker Batua Zubillagako hiltegia ixtearen kontra

Debagoienako Ezker Batua Zubillagako hiltegia ixtearen kontra azaldu da.


Protesten artean jarri dute Atarrabiako udaletxean Espainiako bandera

Udalak esan du "Nafarroako Gobernuak eta Espainiako Barne Ministerioak inposatuta" ipini behar izan duela. Hainbat lagunek ikurrinak jarri dituzte Kale Nagusian.

Atarrabiako Udalak "Nafarroako Gobernuak eta Espainiako Barne Ministerioak inposatuta" jarri behar izan du gaur udaletxean Espainiako bandera, eta hainbat eta hainbat lagunek protesta ekintza egin dute, aginduaren aurka. Ikurrinak ipini dituzte eurek Kale Nagusian.

Peio Gastearena alkateak (Bildu) gogoratu du udalbatzarra Espainiako bandera jartzearen kontra agertu dela eta "legeak behartuta" jarri behar izan dutela gaur. 1977an egindako galdeketan herritarren gehiengoa ikurrina zintzilikatzearen alde agertu zela ere esan du Gastearenak, eta udaletxean hura oroitzeko plaka bat jarriko duela.

Ikurrina kentzeko agindua izan zuenean, Udalak 2011n bandera denak erretiratzea erabaki zuen.


Nordic Walking Topaketa antolatu du Aspanogi elkarteak

Aspanogi elkarteak, Gipuzkoako Haur Minbizidunen Guraso Elkarteak, iganderako Nordic Walking Topaketa antolatu du. Zehazki, hiriko hiru hondartzak batuko dituen proba izango da, eta gizartea haur minbiziaz kontzientzatzea izango da helburua. Ibilaldia 11:00etan hasiko da, eta Saguesetik Haizearen Orrazia bitarteko bidea egingo du. Izen ematea zabalik dago; Herrikrossa.com webgunean egin daiteke hiru euroren truke, edo igandean Saguesen bertan, bost euroren truke.


"Jagolearen etxea"ren kontura oposizioko alderdiei "iruzurra egitea" leporatu dio Leioako Bilduk Udalari

Joan den astearteko Hirigintza Informazio Batzordean, "Jagolearen etxea" bezala ezaguna den etxetxoari eman beharreko erabilpen proposamenak eskatu zizkien Udal Gobernuak oposizioko taldeei, Biduk zabaldu duenez. Langileria 202. zenbakian, Artatza Jauregiaren atzeko aldean dago aipatu eraikina. Koalizio soberanistak gaineratu duenez, proposamenak luzatzeko epea gaur bukatzen zen. Baina, "aldi berean, aste honetan Udal Aldizkariaren 121. alea (pdf) publikatu eta herritarren artean banatu da. Bertan, eraikin honi buruzko artikulu bat agertzen da, besteak beste honek izango dituen erabilpenak azaltzen dituena", azaldu dutenez. Ondokoa aipatzen da bertan: "Eraikinaren 90 metro koadro herritarren erabilerarako zuzendutako auzoko txoko izango da. Sukaldea eta jantokia prestaturik edozein leioaztarrak, eta bereziki zonaldekoek, txoko hau erabiltzeko aukera izango du bazkariak, ekintza gastronomikoak edota sozialak egiteko. Modu honetan, Leioako hegoaldeko biztanleek iparraldekoek duten San Bartolomeko txokoaren antzeko udal zerbitzu batez gozatzeko aukera izango dute". Hori dela eta, oposizioko taldeei "iruzurra egitea" egotzi dio Leioako Bilduk Udalari. Argazkian, Elixabete Moral eta Arkaitz Fullaondo Leioako Bilduko zinegotziak prentsaurreko batean.

Koalizio ezkertiarrari "penagarria eta lotsagarria" iruditzen zaio Udal Gobernuak gai horrekiko izan duen "aldebakarreko jarrera": "Zertarako ideiak eta proposamenak eskatu erabakia hartuta eta idatzia dagoenean? ", aipatu dutenez. Bilduren arabera, "aurreko batzordeetan zehaztu zen bezala, erabaki hau batzordean hartu behar zen eta ez aldebakartasunez". Hori dela eta, ez dute inolako proposamenik aurkeztuko, "behin ikusita Udal Gobernuak udal aldizkariaren bitartez jada bere erabakia publikoa egin duela". Horretaz gain, hartutako erabakia atzera botatzea exijitu diete tokiko agintariei, "proposamenak luzatzeko prozedura berriro martxan jartzeko eta erabakia Hirigintza Batzordean hartu dadin hasiera batean onartu genuen moduan".


Eguraldi eguzkitsua eta beroa izango dira gaur, Euskalmeten arabera. Arratsaldean ekaitzak jo dezake


Aroztegia herri plataformak elkarretaratzea deitu du otsailaren 9an Elizondoko plazan

Aroztegiko lurrak kudeatzen dituen konpentsazio batzordeak urbanizazio lanak esleitzeko prozedura publikoa abiatu duela salatuko dute larunbat eguerdian

Aroztegia eta gero…zer? Plataformak kontzentrazioa deitu du otsailaren 9an, larunbat eguerdiko 12:00etan Elizondoko plazan, Herritarrek, Aroztegia geldituko dugu! izenburupean. Plataformak salatu duenez, prentsaren bidez jakin berri dute Aroztegiko lurrak kudeatzen dituen konpentsazio batzordeak urbanizazio lanak esleitzeko prozedura publikoa abiatu duela.

Aroztegia eta gero…zer? Plataformaren oharrak dioenez, «orain badakigu zerengatik zituen halako presak Geroa Bairen gobernuak proiektu urbanistiko honen foru intereserako izendapena luzatzeko. Hauteskunde propaganda baten aitzinean gaude, dena lotu maiatza baino lehen zerbait egin dutela erakusteko. Legealdia akitu baino lehen dena lotuta utzi nahi dute ondotik inork ez dezan negozioa izorratu».

Plataformaren ustez «lotsagarria» da Geroa Baik egin duena, «aldaketaren gobernua izan behar zena inposaketaren gobernua bilakatu da Aroztegiaren gaiarekin. Hasieratik akordio programatikoan adostu gabe zegoen puntuetariko bat izan zen Aroztegikoa. Ondotik gobernu «teknikoa» izendatu zuten eta «tekniko» nagusi bezala Manu Ayerdi izendatu zuten. Dudarik gabe bera izan da proiektu honen bulkatzaile nagusienetariko bat. Bera teknikoa bada gu bufaloak izan gaitezke».

«Zementua oraindik asfaltatu gabe dauden dozenaka baserrietan behar dugu»

Aroztegia eta gero…zer? Plataformaren arabera, «zementua Baztanen, oraindik asfaltatu gabe dauden dozenaka baserrietan behar dugu, hori bai dela foru interesekoa eta ez Baztango 40 hektarea lur emankorrenak hormigoiz betetzea. Nekazaritza eta turismo iraunkorrarekin ahoa betetzen zaien bitartean nekazaritzako lurrik hoberenak proiektu inmobiliarioetara bideratzen badira laister iparraldeko kostaren luzapen bat bilakatuko gara, golfean jolasten duten jende arrotzez beterik bazterrak, erderaz mintzatzen karriketan, gazteak ezin herrian geldituz errenta eta etxebizitzak garestitu direlakoz…».

Egoera horren aitzinean, «garbi erran nahi diegu isunen eta inposaketen bidez gu isilarazten saiatzen ari diren hoiei, zutik eta tinko egonen garela proiektu honen aitzinean. Modu berean, noizbait obrak hasten badira ere ez gara isilduko, zeren eta herritarrok Aroztegia geldituko dugu!», diote oharrean. Nafarroako alderdi eta sindikatu ezberdinen babesa jaso dutela ere nabarmendu dute eta herritarrei dei egin diete larunbat eguerdiko kontzentrazioan parte hartzera, denen artean Aroztegiko proiektua gelditzeko.


Durangon gaur ere argia joateko arriskua dagoela abisu eman du udalak

Iberdrola arazoa konpondu guran dabil atzotik, eta konponketa horien eraginez, gaur arratsaldean argia joan daitekeela esan du udalak. Montevideo, Uribarri, Kanpatorrosteta, Azoka eta Juan Mari Altuna kaleetan eragin dezake, gutxienez ordu erdiz.

Arazoa konpondu bitartean argia egon dadin, multzo elektrogeno bat instalatu du Iberdrolak Monagotorre kalean. Arazoa elektrizitate sareko hainbat koadrotan gertatu dela adierazi du udalak, Iberdrolaren iturriak aipatuta.


12 pertsona atxilotu dituzte Parisen, atentatuekin lotuta

Joan den asteko atentatuen egileei 'laguntza logistikoa' ematea leporatu diete atxilotuei. Ikerketzaileen arabera, armak, ibilgailuak eta apartamentuak utzi zizkieten Kuachi anaiei eta Coulibalyri.

Gutxienez 12 lagun atxilotu dituzte bart Parisen, pasa den astean Kuachi anaiek eta Amedy Coulibalyk egindako atentatuekin zerikusia dutelakoan, 'Itele' telebista-kateak jakitera eman duenez. 17 pertsona hil ziren denera atentatu horietan.

Montrouge, Châtenay-Malabry, Epinay-sur-Seine, Fleury-Mérogis eta Grigny barrutietan egin dira atxiloketak. Joan den asteko atentatuen egileei "laguntza logistikoa" ematea leporatu diete atxilotuei. Ikerketako iturrien arabera, armak, ibilgailuak eta apartamentuak utzi zizkieten gaur atxilotutakoek Coulibalyri eta Kuachi anaiei.

Frantziako Poliziaren operazio berezietarako taldeak (RAID) egin ditu atxiloketak.

Bi atxiloketa Berlinen

Alemanian ere, terrorismoaren kontrako operazioa izan da gaur goizean. Bertako Poliziak bi pertsona atxilotu ditu, Estatu Islamikoa taldearekin lotura dutelakoan. Turkiarrak dira bi atxilotuak, eta segurtasun indarrek zabaldu dutenez, Sirian egiteko atentatu bat prestatzen ari ziren. Alemanian atentatua egiteko helburua zuten zantzurik ez dutela esan du Poliziak.


Azkoitiko Bizkargi eskolako kideak plazetara itzuli dira berriro

Bizkargi musika eta dantza eskolako gaztetxoak plazara atera dira urtebeteren ostean; izan ere, Martirietako eta Urrategiko auzoak piztu dituzte gaur, ostirala, beren dantzekin eta txistu nahiz trikiti doinuekin. Egungo osasun egoera tarteko, eskolako kideek urtebete igaro dute kalean emanaldirik eskaini gabe, baina gaur bi auzoak zapaldu dituzte. Euriak ez du atsedenik eman goiz guztian, eta hori horrela, Martirietan zein Urrategin ermitaren aurrean egin behar izan dute dantza gaztetxoek.

Martirietan 10:00etan hasi dute dantzaldia. 9 eta 11 urte bitarteko neska-mutilek osatutako taldeak joan dira hara, eta, besteak beste, Kaskarot dantza, Gorulari dantza, Txantxo dantza, Brokel dantza, Alpargata dantza, fandangoa, arin-arina, Zazpi jauzi eta polka dantzatu dituzte. Urrategi auzora, bestalde, 12 eta 14 urte bitarteko ikasleak joan dira, eta beste hainbat dantza eskaini dituzte: Uhartiarrak, Zuberoako makil dantza, Zortzinangoa, Zinta dantza, Zazpi jauzi eta polka.


Ezker abertzaleak herri programa lantzeko deia egin du

zingizango.com • Legazpiko ezker abertzaleak herri programa lantzeko bilera deitu du. Martxoaren 3an, 19:00etan izango da, Kultur Etxean.


Legasako AMDS Processing-eko lantegiaren egoeraz eta etorkizunaz kezka agertu du Langile Komiteak

2010ean baino 60 langile guttiago izan arren, lan zama handia dutela dio

Langileek euren etorkizunari buruzko «inolako informaziorik gabe segitzen dutela» adierazi du Langileen Batzordeak ohar bidez, eta gaineratu duenez, «enpresa enplegua suntsitzen ari da, lantegian gauden langileak dagoen lan zamarekin gainezka gauden bitartean». Egoera «kaotikoa» bizi dutela jakinarazi du, «antolakuntza falta izugarria dago eta planifikazio eza egunero ikusten da». Egoeraren aitzinean, bideragarritasun plan bat mahai gainean jartzeko eskatu diote zuzendaritzari.

Legasako Arcelor Mittal Distribución (ofizialki AMDS Processing) lantegiaren egoeraz eta etorkizunaz kezka agertu du langile komiteak, prentsa ohar baten bidez. «Arcelor-ek gure enpresa sortu zuenetik 4 urte pasatu direnean, gure etorkizunari buruzko inolako informaziorik gabe segitzen dugu, hori gutti balitz enpresa enplegua suntsitzen ari da, lantegian gauden langileak dagoen lan zamarekin gainezka gauden bitartean», diote. Espainia osoan enpresa honek 1.500 langile zituen 2009an eta 2012an 600 haino gutti gehiago ziren. Legasako lantegiaren kasuan, 2010etik honat 60 lagun guttiago daude lanean.

Langileek aipatu dutenez, «egoera kaotiko bat bizi dugu lantegian, antolakuntza falta izugarria dago eta planifikazio eza egunero ikusten da, egunero batetik bertzera pasatzen garelarik inolako ordenik gabe. Horren adibide garbia da uda baino lehen enpresa interpelatu behar izan genuela eta Lan Ikuskaritzan salatzeko mehatxua egin ohar zitezen biltegiaren egoeraz, langileen osasuna arrisku larrian zegoen eta».

Gaur egun 119 langile ditu Legasako lantegiak, nahiz eta enpresatik 73 langilerekin lan egin nahi zutela aipatu. Baina 5 lankideri ez zaie kontratua berritu, lan zamarik ez omen dagoelako eta aldi berean 3 eta 2 txandatara lan egiten ari dira. «Gaur egungo lan zamarekin ezinezkoa da egoera honetan dauden langileek (gehiengoa) bere oporarak disfrutatzea», erran dute komitetik eta gaineratu dute, hau dena gaur egungo egoeran «lotsagarria» dela. Gertatzen ari den guztiari azalpen logiko bakarra aurkitzen diote, «Arcelor Mittal bezalako multinazional bat dirua irabazteko munstro bat dela, eta beraien diru-gosea aseezina da eta horretarako berdin zaie langileak odol husten uzten baditu ere».

Komitetik Arcelor Mittal Processingo exijitu diote ahalik eta azkarren bideragarritasun plan bat mahai gainean jartzea, «dagoen lan zamari eta etorkizunerako aurreikusten denari aurre eginen diona eta argi eta garbi erran dezala zer egin nahi duen gure enpresarekin». Gainontzekoan, mobilizazioak eta protestak konbokatuko baitituzte.


Antsoainen abortuak eragotzi nahian dabilen taldea ez du ikertuko gobernuak

Morrasek esan du jazarpenari buruzko salaketak foruzainen esku daudela eta ezin duela azalpenik eman

«Nik dakidala, ez dute harririk botatzen, ez dute iraintzen... eta otoitz egiten dute. Dena bere neurrian hartu behar da». PPko parlamentari Eloy Villanuevak garrantzia kendu nahi izan zion atzo, Nafarroako Parlamentuan, Antsoainen asteartero —abortuak egiten diren egunean, hain justu— haurdunaldiak etetearen kontra elkartzen diren taldeek egiten duten jarduerari. Nafarroako Gobernuko Justizia, Presidentzia eta Barne kontseilari Javier Morrasek berak onartu zuen, ordea, salaketak badirela talde horien kontra, eta hain zuzen ere, «mehatxuak eta indarkeria» egozten dizkietela. Nolanahi ere, eta horretarako eskakizunak izan bazituen ere, gobernuak talde horien gaineko ikerketarik egiteko asmorik ez duela jakinarazi zuen. «Epaitegiek esango dute deliturik izan den». Ikerketen gaineko inolako argibiderik ez zuen eman, auzia instrukzio fasean dagoenez guztiz ezinezkoa dela argudiatuta. Egun, salaketen harira, elkarretaratzeak izaten diren egunetan Antsoaingo udaltzainak bertara agertzen direla esan zuen, eta epaileak ez duela beste inolako neurri kautelarrik eskatu. Auzia bere horretan uzteko asmoa du, beraz, foru gobernuak.

Nafarroako Presidentetza, Justizia eta Barne Batzordean mintzatu ziren atzo gai honi buruz. Marisa de Simon parlamentariak egin zion auziari buruzko galdera Morrasi, Ezkerraren izenean. Antsoainen haurdunaldia etetera doazen andrazkoei «jazarri» egiten dietela salatu zuen. Aditzera eman zuenez, gordin mintzo zaizkie andrazkoei, oldarkor: «'Abortatzera zatoz? Hemen hilketak egiten dituzte', esaten diete». Galdera egin zion Morrasi: «Zer egingo duzue? Nola babestu emakume horien intimitatea?».

Nafarroako Erreskatatzaileen Eskola. Hori da, De Simonek atzo aditzera eman zuenez, salaketak eragin dituen elkarretaratzeak antolatzen dituen elkartea. Nafarroako Unibertsitatearen abaroan ari dela azaldu zuen, eta haren «legezkotasuna» auzitan jartzeko aski motibo badirela Ezkerraren ustez. Bat etorri zen uste horretan Nekane Perez parlamentaria, NaBai-Aralarreko ordezkaria. «Gobernuak ba al du ikertzeko asmorik?, galdetu zuen hark ere. Klinikaren aurrean egiten diren ekintzek andreen «pribatutasuna» urratzen dutela salatu zuen, eta beren kontrako «iraina» direla. «Laguntza dela diote», esan zuen. «Baina emakume horiek badute laguntza nahi badute. Eta horrela ez bada, gobernuak arazo bat du», salatu zuen. Arazoaren sustraia osasun sistema publikoan aborturik ez egiteko erabakian dagoela azaldu zuen. «Erraz saihestuko genuke hau guztia abortuak zentro publikoetan egingo balira, eta heziketa sexual eta afektibo egoki bat egingo balitz horrelakorik ez izateko».

Bilduko parlamentari Victor Rubiok elkarretaratze horien atzean «sektak» daudela salatu zuen. «80ko hamarraldira itzuli nahi dutela dirudi, baina gizartea ez da ordukoa», ohartarazi zuen. Talde horien aurka ez duela gobernuak beste eragile batzuen kontrako jarrera irmorik uste du: «Beraien aldeko tratua dago».

Epaitegien hitzaren zain

Gobernuaren jarrera hobesten duten eragileen hitza nagusitu zen, ordea, atzo, Nafarroako Parlamentuan. «Gu jazarpena den ororen kontra gaude», azaldu zuen UPNko kide Javier Caballerok. «Baina oso lasai gaude, salaketak epaileen esku baitaude». Horregatik, auziak bere horretan jarraituko du, epaitegien erabakiaren zain. Heldu den asteartean abortuaren kontrako aldarriekin topo egingo dute abortatzera doazen andrazkoek. Berriro ere.


Rubin Kazan-Bartzelona, (1-1): Errusiarrak Bartzelonaren amesgaiztoa

Noboak eta Villak sartu dituzte golak, biek penaltiz. eitb.com-ek eta ETB-1ek zuzenean eskainiko dute Valentzia-Manchester United norgehiagoka 20:45ean.

Bartzelonaren amesgaiztoa izaten jarraitzen du Rubin Kazanek. Gaur Errusian jokatu duten partidan bana berdindu dute (1-1) bi talde hauek.

Rubin Kazanek seiko defentsa lerroa jarrita Bartzelonaren erasoaldiak ekidin ditu eta kontraerasoa ondo baliatu dute errusiarrek. Halako baten Kazanekoak area barruan sartu eta Dani Alvesek penaltia egin zuen. Noboa kapitainak ez zuen kale egin eta 1-0ekoa sartu zuen. Horrela, 1-0ekoarekin bukatu zen lehen zatia.

Bigarren zatian, antzeko gidoia eta Bartzelona ezinean. Rubin Kazan, aldiz, sendo defentsan. Barçak ere penaltiz sartu zuen gola. 59. minutuan Iniestari egin zioten penaltia eta Villak egin zuen 1-1ekoa. Gola sartuta Messi atera zen berdegunera. Argentinarrak arriskua sortu zuen, baina ezin gola egin. 85. minutuan Martinsen burukada Valdesek defendatutako ateko zutoinera joan zen. Azken minutuan Iniestak ere gol aukera izan zuen, baina bere jaurtiketa langa urratuz kanpora joan zen.

Azkenean 1-1ekoarekin bukatu zen partida eta Bartzelonak lau puntu ditu D multzoan. Rubin kazanek bere lehen puntua eskuratu du.


Airea garbitu

Doinua: Udaletxean badut.

Lenengo sektorea

orain da meritu

lenago aldiz zena

lenengo delitu

metanoa sortuaz

kutsatzen aritu

konfinamendu hontan

airea garbitu

nahiz eta ganadurik

ez dugun gutxitu

interesen gezurrak

hanka motzak ditu.


Ana SABANDO ‹ Erratzuko solaslaguna

Bizkaitarra izanik, Erratzun ikasi duzu euskara?

Bai, Bizkaian nire garaian ez nuen ikasi, orain hemen beharra sentitzen dut.

Bizkaieraz edo nafarreraz, nola moldatzen zara hobe?

Baztango batua da ikasten ari naizena, zer gura dozu?

Nola tratatzen dituzte euskaldunberriak euskaldun zaharrek?

Arras ongi, hurbiltzen ari gara.

Solaslaguna ekimenean parte hartu duzu lehen ere. Gustora?

Oso gustora, konpromiso ederra da astero.

Zerk dauka garrantzi gehiago, solas egiteak edo lagunak?

Solastea da helburua baina lagunak ere egiten dituzu.

Euskara maila hobetzeko baliagarria zaizu?

Bai, ikastea garrantsitsua da baina solasten ikasten duzu benetan.

Zer dauka Baztanek Bizkaiak ez duenik?

Leku zabala, natura anitz.

Eta Bizkaiak, Baztanek ez duenik?

Itsasoa, baina Baztanek ibaiak baditu.

Baztandarren Biltzarra edo Bilboko Aste Nagusia?

Bata uztailean bestea abuztuan. Zertarako erabaki?

Osasuna edo Athletic?

Bost axola!

Bizkaia maite… Nola segitzen du Benitoren kantuak?

Atzo goizean ikusi zintudan, soineko zuriz jantzia... Arras polita baino kantuez solasten hasita, burura bertze kantu bat etortzen zait: Guztiok gara euskaldun, guztiok anaiak gara, nahiz eta hitz desberdinez…


Trumpek bake misioen ekarpena murriztuko du

NEW YORK. Donald Trump Ameriketako Estatu Batuetako presidenteak %25 murriztuko du NBE Nazio Batuen Erakundeko bake misioetara bideratzen duen ekarpena. Soilik «lagunei» emango die laguntza; bere ustez, «eraginkorragoa eta arduratsuagoa» izan behar du erakundeak eta, bide horretan, erreforma bat eskatu du. AEBak dira diru ekarpen handiena egiten duten herrialdea, bake misioen %28 finantzatzen baititu; aurten, 6.800 milioi dolarreko aurrekontua dauka NBEk.

Batzar Nagusian egindako agerraldian bestelako auziak ere jorratu zituen Trumpek. Irango «erregimena» bakartzeko eskatu zien «nazio guztiei», ezin baita onartu «terrorismoaren sustatzaile nagusiak munduko arma arriskutsuenak izatea», bere ustez. Venezuelan «demokrazia berrezartzeko» laguntza ere eskatu zuen.


Errigora produktuak eta EiTB Maratoia, aste honetako 'Txoriene' saioan

Kirolarien tartean, Gurutz Aginagalde eta Iraia Iturregi izan ditu gonbidatu Zigor Iturrietak. Halaber, minbiziaz eta elikaduraz ere aritu dira Silvia Huegun dietistaren eskutik.

Gurutz Aginagalde eskubaloiko jokalaria, Silvia Huegun elikaduran aditua, Joseba Antxustegi EiTB Maratoiaren inguruko saio berezian, Natxi Aranburu Errigora produktuekin, eta Iraia Iturregi Athleticeko futbolaria izan dira aste honetan 'Txoriene' gastronomia saioko protagonistak. Arratsaldero, 15:00etan hasita, otordu sanoak eta goxoak prestatu ditu Zigor Iturrieta sukaldariak gonbidatu horiekin batera.

Astelehenetan, kirolariak izan ohi dira gonbidatu ETB1eko saioan. Oraingoan, Gurutz Aginagalde eskubaloiko jokalaria izan da sukaldean, eta bi plater prestatzen lagundu dio Zigor Iturrietari: patatak bakailaoarekin errioxar erara eta bakailaoa karakolekin.

Asteartean, nutrizioaren alorrean lan egiten duten adituen saioan, hilero legez, Silvia Huegun dietista eta elikaduran aditua izan da 'Txoriene' saioko platoan. Elikadurak minbizia saihesteko duen garrantzia kontuan izanda, honako hiru errezeta prestatu ditu: barazki tenpura, izokina tomate konpotarekin eta oliba beltz olioarekin eta fruitu gorri irabiakia.

Asteazkenean, EiTB Maratoiarekin lotutako saio berezia izan da 'Txoriene'n. Hartara, Angelman sindromea duen Aitor mutikoaren aita, Joseba Antxustegi, hartu du Zigor Iturrietak, eta hainbat plater prestatu dituzte elkarrekin: patata bolak marmitakoz beteta, barbarinak urdaiazpikoz beteta salmorejo gainean eta datilak eztitan karamelu bihurtuta, jogurt eta laranja-lore gainean.

Ostegunean, hornitzaileen eguna izan ohi dugu. Oraingoan, Nafarroa hegoaldeko produktuen Errigora saskia protagonista dela, Natxi Aranburu izan du alboan 'Txoriene' saioko sukaldariak, eta hainbat plater prestatu dituzte: kardua arbendol oskolean txirlekin, orburuak galeper arrautzekin eta urdaiazpikoarekin, potxa entsalada, ahuakate eta izokin ketuarekin eta muxika eta txokolate zurizko browniea.

Astea amaitzeko, Athleticeko jolakari baten bisita izan dugu, izan ere Iraia Iturregik hainbat jaki prestatu dizkigu Zigor Iturrietaren laguntzarekin: guakamole kaneloi bereziak, lupia gatz erara, bakailaoa oliba olio eta piperminarekin eta hur krema gozoa (Nutella).

Astelehenetik ostiralera, 15:00etan hasita, plater goxo eta osasungarriak prestatzen irakasten du Zigor Iturrietak 'Txoriene'n, ETB1en eta eitb.eus-en.


Gurea/berea

Aitonaren kontuekin bizi izan genituen beldurraren aurreneko kitzikak: aipatzen zituen negu giroko gau beltza, argindarrik gabeko kale zokoak, baratzeetatik ostutako kalabazak, hustu eta barnean kandela jarrita itzal-irudi ikaragarrienen proiektore. Arimen gaua omen. Eta jarraitzen zuen esanez gau horretan hildakoak pizten zirela, eta kalejiran ibiltzen zirela kanposantuan. Bihotza eztarri parean genuela aditzen genuen.

Gerora, ipuin inozentetzat jo genituen aitonaren kalabaza eta hilerriko biribilketak. Zonbi, banpiro, exorzista eta motozerradun hiltzaileak behar genituen, odola eta erraiak. Halloween, berriz, telefilmetako kontu bat iruditzen zitzaigun, bloodymary-ak edaten zituzten amak exekutiboak bezain urruna.

Plastikozko kalabazaz eta mozorro distiratsuz betetako hipermerkatuen zaparrada etorri zenean, trick-or-treat-en oihartzun espainiartu edo frantsestuak etxepen aditzean, mespretxuz jantzi eta erabaki genuen ez ginela merkantilismo yanki-zko jai horretan amilduko.

Alabak, ordea, Halloween eskatu du. Eta beti kontrakarrean haztea nekosoegia denez, amore eman dugu. Gure kontsolamendurako argi utzi diogu ospatuko duguna ez dela Halloween, Arimen Gaua edo Gau Beltza baizik; aspaldiko ohitura dela gurean. Argiagoa izan da erantzuna: gurea izango dela arimen hori, berea Halloween dela.


20 urtean lehen aldiz, emakume batek gidatuko du eztabaidetako bat

Candy Crowley kazetariak hauteskundeetako hiru eztabaidetako bat gidatuko du. Barack Obama demokratak eta Mitt Romney errepublikanoak, barne eta kanpo politika izango dituzte eztabaidagai.

Candy Crowleyk, CNN kateko kazetariak, azken 20 urtean lehen aldiz hauteskundeetako eztabaida bat gidatuko duen lehen emakumea izango da. Barack Obama demokrataren eta Mitt Romney errepublikanoaren arteko eztabaida, urriaren 16an izango da.

Presidentegaien arteko eztabaida bat moderatu zuen azken emakumea Carole Simpson (ABC News) izan zen, 1992an. Horretan, George H.W.Bush errepublikanoak (eta orduko presidentea) eta Bill Clinton demokratak parte hartu zuten.

Oraindik botoa nori eman ez dakiten zenbait hiritarrek, hautagaiei barne eta kanpo politikari buruzko galderak egiteko aukera izango dute eztabaidan. Hautagai bakoitzak bi minutu izango ditu galderak erantzuteko, eta beharrezkoa izatekotan, minutu bat gehiago lortu dezakete. Baina hori, moderatzailearen esku egongo da.

Presidentegaien arteko eztabaiden agenda

Lehenengo hauteskundeetako eztabaida urriaren 3an izango da, Denverreko Unibertsitatean eta interes nazionaleko gatazkak izango dira eztabaidagai nagusia. Jim Lehrer, PBSko editore-exekutiboa izango da moderatzaile.

Bigarren hauteskundeetako eztabaida urriaren 16an izango da, Hofstradeko Unibertsitean (New York). Barne eta kanpo politika izango dira eztabaidagaiak eta Candy Crowleyk gidatuko du.

Hirugarren, eta azken, hauteskundeetako eztabaida urriaren 22an izango da, Lynneko Unibertsitatean (Floridan). Kanpo politika izango da eztabaidaren oinarria eta Bob SChieffer, CBS katearen "Face the Nation" saioaren aurkezleak bideratuko du.


Zortzi gizon dirudunenek mundu erdiak adinako aberastasuna daukate

Davosko goi bileraren bezperan, Oxfamek ohartarazi du handitzen ari dela desberdintasun sozialen arrakala. Kezka nagusiak Trump, 'brexit'-a eta hauteskundeak dira foroko parte hartzaileentzat.


Gipuzkoako Txapelketako pelota partidak gaur Arane kiroldegian

Gabeko 22:00etatik aurrera Azpeitiako, Andoaingo eta Soraluzeko pilota taldeak aurrez aurre lehiatuko dira. Banakakoan Epeldek ordezkatuko du herriko Pilota Kluba, binakakoan, Atxotegik eta Aldapek lehiatuko dute. Sarrera doakoa izango da.

Gipuzkoako Pilota Txapelketako bigarren jardunaldia jokatuko da gaur Arane kiroldegian. Nagusien Lehenengo mailan, banakakoan, Soraluze taldeko Epeldek Andoaingo Gazteleku taldeko ordezkaria izango du aurkari.

Nagusien Ohorezko mailan binakakoan neurtuko dituzte indarrak. Soraluze ordezkatzen Atxotegi eta Aldape arituko dira, Azpeitiako Ilunpe taldeko Larrañaga eta Murgiando bikotearen kontra.

Joan den asteburuan jokatu ziren Gipuzkoako Pilota Txapelketako Nagusien Ohorezko mailako aurreneko norgehiagokak. Lehenengo saio honetan soraluzetarrak irabazle suertatu ziren, 22-16 Arrieta eta Grajal Hernaniko bikotearen aurka irabazita. Ohorezko mailan zortzi talde arituko dira aurten eta soraluzetarrek gogor borrokatu beharko dute txapelketa, abendu hasieran jokatuko den finalera heldu nahi badute. Pilotari gazteak “gogotsu” daudela aipatu dute eta “etxean jokatzeko eta pilota kluba indartzeko” ilusioz beteta.


Hegialdeko jaietan asto lasterketarik ez antolatzea eskertu du Equok

Legazpiko Equo taldeak zoriondu egin du Hegialdeko jai batzordea erabakiarengatik. Astoek estresa jasaten dutela adierazi dute, eta azazkalak kaltetzen zaizkielaHegialde auzoko jaietan ez dute asto lasterketarik antolatu aurten. Hori dela eta, Legazpiko Equo taldeak zoriondu egin du jai batzordea. «Ekintza hori ez zen egokia gure seme-alabentzat; gaur egun ugariak dira aisirako aukerak, eta ez da beharrezkoa animaliei sufrimendua eragiten dieten ikuskizunak anto- latzea», adierazi du Alberto Bezunarteak, Equo taldeko kideak eta Legazpiko Udaleko Irabaziko zinegotziak.Equoren esanetan, asto lasterketek «estres maila altua» eragiten diete astoei, jaietako zarata, jendearen oihuak eta musika jasan behar dituztelako. Horrez gain, zoru gogorrak azazkaletan «kalte handia» eragiten diela adierazi dute, eta tratu txarrak ikustea «oso ohikoa» izaten dela. Baieztapen horiek egiteko, Avatma taldeak argiratutako txostenean oinarritu dira. Tauromakia eta animalien tratu txarra ezeztatzeko albaitarien elkartea da Avatma. Datozen urteetako jaietan ere asto lasterketarik edo animalien sufrimendua eragin dezaketen beste ikuskizunik ez antolatzea espero du Equok, ez soilik Legazpin, baizik eta inguruko herrietan. «Pertsonek ere, animalia adimendu gisa bilakaera argia izan dugula esan nahiko du guzti horrek».


Pasahitza 2014-11-05

Ataria irratiko goizeko magazina.


Oarso Bidasoko Hitza, martxoak 6 (PDFa)

Oarso Bidasoko Hitza, martxoak 6 (pdfa)


Asteburupasa erremantikoa irabazi nahi? #botapiropoa

San Balentin eguna da bihar, eta Berriak elkarteak Balentin Eguna kanpaina jarri du martxan, aurreneko aldiz. Batetik, gaur Berriakeko komertzioetan erosten dutenek lore bat jasoko dute opari. Eta bestetik, #botapiropoa lehiaketa jarri dute martxan. Lehiaketan parte hartzeko, aipatutako traolarekin piropo bat idatzi behar da Facebooken, eta Atsegin dut gehien dituenak jasoko du saria: asteburu erromantikoa.


Paradisuak topatzen

Egilea: Iratxe Txabarri

Modalitatea: Argazkia

Kategoria: Bidaia


Jose Luis Bilbao proposatu dute EAEko Kontu Auzitegirako

Euzko Alderdi Jeltzaleak Jose Luis Bilbao jarduneko Bizkaiko ahaldun nagusi getxoztarra EAEko Kontu Auzitegiko kide izan dadin proposatu du gaur goizean Eusko Legebiltzarrean, alderdiak jakinarazi duenez. EAJk idatziz sartu du eskaera parlamentuko erregistroan, Legebiltzarrak Jose Maria Gorordo Bilboko alkate ohiaren ordezkoa aukeratzean Bilbao kontuan hartu eta bozka dezan.

Jose Maria Gorordo ez ezik Kontu Auzitegiko beste kide bi ordezkatzea eskatu dute jelkideek: Begoña Marijuan eta Eusebio Melero. Biak dira erakunde horietako kideak, baina agintaldia amaitzear dutenez berriz aukeratzea eskatu du EAJk.

Jose Luis Bilbaok pasa den irailaren amaieran iragarri zuen ez zela berriz ere aurkeztuko Bizkaiko ahaldun nagusi izateko. Hizketaldi hark zeresan handia eragin zuen, Bilbaok ulertzera eman baitzuen hamaika ustelkeria kasu ezagutu arren ez zuela horien berri emango. Geroago zehaztu zuen legediak informazio hori ematea debekatzen diola.

Hautagaien curriculumak

Jose Luis Bilbao Zientzia Ekonomikoetan lizentziatuta dago Euskal Herriko Unibertsitatean (Sarrikon), eta administrazio publikoan hainbat ardura izan du, batez ere, kudeaketa eta ekonomiaren kontrolaren alorretan. Besteak beste, 1983 eta 1987 urteen artean, Gastu Publikoaren eta Ogasun Departamentuko Finantzen zuzendari izan zen; hurrengo lau urteetan, Bizkaiko Ahaldun Nagusiaren Idazkari Nagusi izan zen, bai eta aurrekontuen koordinatzaile nagusia ere. 1991-1995 legegintzaldian, Ekonomiaren Sustapenerako Diputatu izan zen, eta, 2003tik gaur egun arte, Bizkaiko Ahaldun Nagusi. Bilbao Itun Ekonomikoaren Batzorde Mistoko eta Herri Kontuen Euskal Epaitegiaren ordezkari ere izan da, besteak beste.

Eusebio Melero Zuzenbidean lizentziatuta dago eta masterra dauka Giza Baliabideen Kudeaketa eta Garapenean. Bere ibilbide profesionalari dagokionez, EAEko Administrazioko Goi-Mailako Kidegoko funtzionarioa da. Beste hainbat karguren artean, nabarmentzekoak dira Eusko Jaurlaritzako Osasun Saileko Zerbitzu zuzendaria (1991-1999), Bilboko Udaleko Gizarte Ongizate Saileko eta Giza Baliabideen Zerbitzuko zinegotzi-ordezkaria (1999-2003), Bizkaiko Foru Aldundiko Herri-lan eta Garraio foru diputatua (2003-2007) eta Herri Kontuen Euskal Epaitegiko Kontseilaria (2007-gaur egun).

Begoña Marijuan, berriz, Zientzia Ekonomikoetan eta Enpresaritzan lizentziatua da, eta bere ibilbide profesionala enpresa pribatuan eta administrazio publikoan egin du. Besteak beste, auditore lanetan aritu da Coopers y Lybrand enpresan eta Eusko Jaurlaritzako zenbait departamentutan lan egin du, esaterako: Ogasun eta Finantzien Departamentuko Kontu-Hartzailetzako Zuzendaritzan; Hirigintza, Etxebizitza eta Ingurumeneko Departamentuaren Zerbitzuen Zuzendaritzan; eta Osasun Saileko Plangintza eta Erregimen Ekonomikoko Zuzendaritzan. 1991 ezkerotik, Herri Kontuen Euskal Epaitegiko kide da.


Arakaldoko zubiaren aurre-azterketak egitea eskatuko diote Batzar Nagusiek Aldundiari, aho batez

EH Bilduk egin du eskaera, “segurtasunagatik eta beste hainbat faktorerengatik”.

Bizkaiko Batzar Nagusiek aho batez onartu dute Arakaldoko zubiaren gaineko aurre-azterketak egitea eskatzea Aldundiari. EH Bilduk aurkeztu zuen proposamena batzarretan, zubian “eraikuntza-proiektua” gauzatzeari begira. Alderdiak uste du zubiak “esku-hartze urgentea” behar duela, “segurtasunagatik eta beste hainbat faktorerengatik”.

Talde politikoak azaldu du Arakaldoko udalak “hainbat hilabete” daramatzala Bizkaiko Foru Aldundiarekin harremanetan zubi berria eraikitzearen beharra azaleratzeko. “Egungo zubia oso estua da eta desegokia da oinezko zein ibilgailuentzako”. Hortaz gain, “herriko sarbide bakarra” da, koalizioaren hitzetan. “BI-4516 foru errepidean aurkitzen den zubi honetatik gero eta kotxe gehiago igarotzen dira, herriko biztanleriak %80ko hazkundea eduki baitu azken hamarkadan. Horrez gain, eskola autobusak eta, baso ustiapena dela eta, kamioi dezente ere pasatzen dira zubitik”. Azpiegiturak “uholdeen aurkako araudiak” betetzen ez dituela gaineratu dute.

Foru Aldundiaren proposamena

Bizkaiko Foru Aldundiak proposamena egin zuen Arakaldoko udalarekin bildu eta gero: zubian semaforo batzuk jartzea eta ibilgailu luzeen trafikoa mugatzea. Tokiko erakundeak udalbatzara eta herri batzarretara eraman zuen ideia hori eta bi toki horietan ebatzi zen proposamenak ez zuela arazoa konpontzen. Idazkia plazaratu zuen orduan udalak, jakinarazteko aldundiari soluzio bakarra “zubi berria eraikitzea” dela.

Bizkaiko Foru Aldundiak ez zion erantzun idazki horri, EH bilduk azaldu duenez. Horregatik erabaki zuen udal-gobernuak Bizkaiko Batzar Nagusietako EH Bilduko batzarkideekin biltzea, “korapiloa askatzeko”. “EH Bilduko batzarkideek Arakaldoko zubi berriaren eraikuntza proiektua 2018an egiteko konpromisoa negoziatzen aritu dira Bizkaiko Foru Aldundiko arduradun politikoekin”.

Zentzu horretan, Batzar Nagusietan onartu dena ez da Arakaldoko ordezkariek nahiko luketela, “baina aurrera pausua da herri txiki honek duen arazo honi irtenbidea emateko bidean”, Jabi Asurmendi alkatearen aburuz.


'R. Madrilek aintzat hartu du, bestela ez luke bertan jarraituko'

"Interesgarriak diren jokalarien berri izatea betebeharra da guretzat", esan du presidente zuri-gorriak Illarramendiri buruz galdetu diotenean.

Josu Urrutia Athleticeko presidenteak prentsaurrekoa eskaini du gaur Ibaiganen, eta taldearen gaurkotasuna aztertu du.MediaproETBk asteartean aurreratu zuenez, klubak urte baterako akordioa lortu du Mediaprorekin 39 milioi euroren truke. "Kontratua urte baterako da, hurrengo zuzendaritza batzordeak eskuak aske izan ditzan", esan du.IllarramendiAsier Illarramendirena izan da agerraldian gehien errepikatu den izena. Azken egunetan luze hitz egin da Real Madrileko jokalariaren ustezko fitxaketari buruz, baina Urrutiak ez du xehetasun askorik eman.

"Ezin ditugu elkarrizketa guztiak aipatu. Interesak zeintzuk diren badakit, hedabideenak ere. Interesgarriak diren jokalarien berri izatea betebeharra da guretzat. Real Madrilek aintzat hartu du jokalaria, bestela ez luke bertan jarraituko", esan du Realeko jokalari ohiari buruz.

"Ez dira beharrezkoak ziren baldintzak eman hainbat jokalariren irteera gauzatu ahal izateko", adierazi du.

Kontratu berritzeak"Gurpegi eta Iraolarekin duela hilabete batzuk hitz egin genuen, baina presarik ez dute eta une honetan taldearen egunerokotasunean dute jarrita arreta osoa", adierazi du zuri-gorrien presidenteak. Taldea "Taldeak ez du Ligan ahal zuen maila eman, baina, dena den, puntu gehiago merezi izan ditu. Hiru talde baino ez gaude hiru txapelketetan: Bartzelona, Vila-real eta gu geu".Ordutegien inguruan galdetu diotenean, Urrutiak honakoa esan du: "Gure ezinegona erakutsi dugu, baina, hala ere, ez da erraza ordutegi guztiak egokitzea".Errege Kopako finalerdiei buruz baikor eta itxaropentsu agertu da presidentea: "San Mamesen giro ona espero dut, finalerako txartela pauso bakarrera baino ez dugu", aitortu du.San Mames"Urtean zehar zelaiaren bilakaera ikusi behako dugu, badakigu jende asko busti zela. Kezkatuta gaude. Iparraldeko aldea itxi behar dugu, tornuak hobetu, igogailuak...Gure bazkideak ahalik eta ondoen egoteko lan egin behar dugu".Hauteskundeak "Ez dut hauteskundeei buruz hitz egingo, data jarri eta gure hautagaitza aurkeztu genuen, besterik ez", gaineratu du.


Kilometro Bertikalean, Zubizarreta hirugarren

Izaskun Zubizarreta kirolariak hirugarren postua eskuratu zuen Anbotoko Kilometro Bertikalean (Bizkaia). Oihana Kortazarrek eskuratu zuen lehenengo postua —berak iaz lortutako marka hautsita— , eta bigarrena Ana Condek.


Pentsio duinen alde kalera

Ehun bat pertsona elkartu ziren Altsasuko udaletxe parean atzo 19:00etan. Whatsapp bidez zabaldutako deialdiari erantzun zioten guztiek. Kalean kexu agertu ziren Espainiako Gobernuak pentsioak 2022ra arte urtero % 0,25 igotzeko erabakiarekin. Horregatik, gobernua egin zuten pentsiodunen eros ahalmenaren galeraren erantzulea. Bost urteetan % 10ekoa izan daiteke galera. Erabaki horrek makina bat pentsiodun “egoera prekarioan” uzten dituztela gaztigatu zuten. Eta belaunaldi gazteendako “egoera gogorragoa izanen dela” nabarmendu zuten. Eta gobernua pentsio publikoen kontrako “azken kolpea” prestatzen ari denaren susmoa azaldu zuten.

Atzoko protestaldian pentsio publikoak eta duinak eskatu zituzten kontzentratuek. Horretarako, pentsioak gutxienez Kontsumorako Prezioen Indizearen (KPI) arabera gaurkotzeko eskatu zuten. Europako Gutun Sozialak aholkatu bezala 1.080 euroko gutxieneko pentsioa ezartzea eskatu zuten. Kalera ateratzen segitzeko asmoa agertu zuten. Hurrengo hitzordua ostiralean da, 12:00etan, Zumalakarregi plazan.


Kontzentrazioa, Barandiaran plazan

Kontzentrazioa egingo dute gaur, 20:00etan Joseba Barandiaran plazan, Preso eta iheslariak etxera.


Gasteizen oraindik ez dira desagertu izen frankistak kaleetatik

PP, EAJ eta PSOEren aldeko botoekin, Gasteizko Udalak Adolfo Suarezen izena hiriko plaza bati ematea erabaki du berriki. Erabakia Gasteizko alkate Javier Marotok eragindako iskanbila baten ondoren dator, bere kabuz autobus geltoki berriari politikari horren izena ematea erabaki baitzuen.

Adolfo Suarezen biografiak dioen bezala, 1950eko hamarkadatik aurrera eta 1977ra arte hainbat kargu bete zituen diktadura frankistaren egituretan. Ondoren, 4 urtez Espainiako presidente izan zen. Hala ere, ez da Gasteizko kale izendegian bere izena nabarmenduta izango duen frankista bakarra, oraindik ere Araban izan ziren hainbat agintari frankistak kalea baitute gure hirian.

Eusko Jaurlaritzaren Bake eta Bizikidetza Idazkaritza Orokorrak EAEn geratzen diren ikur frankisten bilduma bat osatu zuen, abenduaren 26ko 52/2007 Memoria Historikoaren Legeak agintzen duena betetzeko. Bilduma horretan Gasteizko 12 kale eta txoko ageri dira, bai zuzenean agintari frankisten izenak erabiltzen dituztenak, bai zeharkakoak, frankismoak haren balioak -espainiartasuna, katolizismoa- nabarmentzeko erabili zituenak.

Espainia Plaza

Zerrendako lehenaren izenari buruzko historia ederki kontatu zuen Iñaki Larrañagak ZuZeu hedabidean. Haren jatorrizko izena “Plaza Mayor” izan zen, nahiz eta “Plaza Nueva” errotu zen herritarren artean. 1936an demokraziaren aurkako kolpe militarra gertatu zenean “Plaza de la República” deitzen zen. Geroago etorri ziren agintari frankistek “Plaza de España” izendatzea erabaki zuten, “Espainia irainduaren omenez”.

Kokapena

Ramiro Maeztu kalea

1936ko irailean Gasteizko Udalak Ramiro Maeztu izena berreskuratu zuen kale baterako, Errepublika garaiko udalak kendu egin baitzuen.

Ramiro Maeztu intelektual nabarmena izan zen Espainian XX. Mendeko lehen erdialdean, eta ez zuen frankismoko erregimenean parte hartu, lehenago hil baitzuten (1936ko urriaren 30ean). Politikari gisa, Maeztu Espainiako enbaxadore izan zen, Argentinan, Primo de Riveraren diktaduran. Hala ere, frankismoak nolabait haren irudiaren manipulazioa egin zuen ikonotzat hartzeko -Maezturen ideiak ez zetozen bat ez Primo de Riveraren laizismoarekin, ezta José Calvo Soteloren totalitarismoarekin- eta 1974an Maeztuko Konde titulua eman zion.

Maezturen izena eraman zuen lehen kalea gaur egun Magdalena kalea dena izan zen. Aurretik ere Magdalena deitzen zen kale hori. Demokrazia errepublikanoa itzuli zenean Magdalena izena berreskuratu zuten. Lehen alkate frankista izan zen Santaolallak, berriz, kaleari berriro idazlearen izena ematea pentsatu zuen, baina auzokideek Magdalena mantentzea eskatu zuten, era haren ordez, vitorianismoaren tradiziora eta gurutzadako martiriak ohoratzeko ideia frankistara ezin hobe egokitzen zen idazlearen izena berreskuratzeko, Domingo Beltran kalea bitan zatitu zuen, eta kale horren zati bati Ramiro Maeztu izena eman zion.

Kokapena

Legutianoko Atea (Villarreal)

“Portal de Villarreal” kale izena 1936ko azaroaren 20tik abenduaren 24ra bitartean gertatu zen Legutianoko guduaren omenezkoa da. Urbina zen kalearen izena XIII. mendetik, Urbina herrira joateko bidea baitzen. 1937ko uztailaren 7an, udalak kale hori “Portal de Villarreal” izendatzea erabaki zuen, eta gaur egun ere mantentzen da, herriaren egungo izenera egokituta: Legutianoko Atea.

Kokapena

Jose Lejarreta kalea

Jose Lejarreta Salterain Gasteizko tokiko korporazioaren lehendakari izan zen 1941etik 1944ra; hortaz, Santaolallaren ondoren hiriko bigarren agintari frankista nagusia. Hiriko eskuindarren aldekoa, lotura politiko argirik ez zuen arren, 1941. urtean Udaleko Batzorde Kudeatzailean Santaolalla ordezkatzeko proposatu zuten.

Kalea Judimendin dago.

Kokapena

Duende pasabidea

Norberto Mendoza Carl frankistak “Pensamiento Alavés” hiriko egunkari tradizionalistan idatzi zuen, “El Duende del Campillo” ezizenarekin. 1944-1946 tartean lehen alkateorde izan zen Udaletxean, eta hainbat hilabetez alkate lanak egin zituen, alkate titularra kanpoan izaten baitzen askotan. Duende pasabidea Gasteizko hegoaldea erdigunearekin lotzeko eraiki zuten, eta Norberto Mendozak haren defentsan hainbat artikulu idatzi zituenez, 1956. urteko urtarrilean hartu zuen zubi horrek egun duen izena.

Kokapena

Pedro Orbea kalea

Pedro Orbea Gasteizko alkate izan zen 1949tik 1951ra, enpresari garrantzitsua izateaz gain. Pedro Orbea kalea dagoen tokian haren lantegi bat egon zen kokatuta: “Explosivos Alaveses, S.L.”.

Anglo auzoan dago kalea, Frantzia kalearen atzean.

Kokapena

Luis María Uriarte kalea

1973an kale bat eskaini zioten Uletan (Armentian) Luis Maria Uriarteri, 1938tik 1943ra bitartean Arabako Aldundiko lehendakariorde izandakoari.

Kokapena

Gregorio Altube plaza

Gregorio Altube probintziako diputatu izan zen 1938an, baina ezagunagoa zen kazetari gisa, Heraldo Alavés hiriko egunkariko zuzendari izan baitzen. Gaur egun Amaia gizarte etxea dagoen plazaren alboko plazatxoa da.

Kokapena

José María Díaz de Mendivil kalea

1977ko abenduaren 13an Gasteizko Udalak kale bat eskaini zion Jose Maria Diaz de Mendibil frankistari. Estatu kolpearen ondoren, Aldundiko lehenengo Batzorde Kudeatzailean parte hartu zuen, eta ondoren Batzordeko lehendakari izan zen 1938-1943 tartean.

Diaz de Mendibil ingeniari agronomoa izan zen, Ikerketa Agronomikoen Institutuko lehendakaria. Nekazaritzaren esparruko Merituaren Gurutze Handia eman zioten, eta Ikerketa Zientifikoen Goi Mailako Kontseiluko kide izendatu zuten. Sindikatu katolikoekin ere lotura izan zuen, eta Baraibar sekzioko lehendakari izan zen; Eusko Ikaskuntzako Arabako sekzioaren barnean zegoen hura.

Lakuabizkarran dago kale hori.

Kokapena

Vicente Abreu kalea

1978ko uztailaren 7an, Franko hil eta bi urte geroago, Gasteizko Udalak Vicente Abreu Madariagari eskaini zion kale bat. Abreu Arabako gobernadore militarra izan zen diktaduraren lehenengo urteetan, bai eta Arabako Aldundiko lehendakaria ere (1943).

Kale izendapen hau Tomás Alfaro Fournierri emandakoarekin lotuta dago, izendapen biak aldi berean egin baitziren. Azken hori Gasteizko alkate izan zen demokrazia errepublikarraren sasoian. Hori bai, biei kalea eskaintzeko aitzakia ez zen izan meritu politikoa edo militarra, piktorikoa baizik: margolari eta marrazkilari gisa egindako ibilbideak omendu nahi omen zituzten.

Margolarien kaleen zonan dago, San Martin auzoan.

Kokapena

Vicente Manterola kalea

Vicente Manterola Pérez XIX. mendean bizi izan zen eta, beraz, ez zuen frankismoan parte hartu, baina frankismoak ikur gisa erabili zuen modernismoaren aurka zuen diskurtso politikoagatik eta Estatuaren konfesionaltasun katolikoaz egiten zuen defentsagatik; baita frankismoak karlismoari lotutako hainbat irudi bereganatzeko egin zuen lanari lotuta.

Manterola Gorteetarako diputatu izendatu zuten Gipuzkoatik 1869an, Unión Católica alderdiaren ordezkari gisa. Hala ere, Donibane Lohizunera alde egin behar izan zuen, Isabel II.a erregina tronutik kendu ondoren Espainian ezarritako erregimen demokratikoaren aurka egin zuelako.

Frankismoak apaiz horren irudia bere egin zuen, haren katolizismo ultramontanoan oinarrituta, eta 1936ko estatu kolpean tradizionalismoak izan zuen eragina aitortzeko.

Zaramagan dago kalea.

Kokapena

Pedro Asua kalea

Pedro Asua arkitekto eta apaiza Gerra Zibilaren hasieran hil zuten miliziano errepublikanoek, apaiz ezaguna izateagatik. Lehenago, Arabako Apaizgaitegia eraikitzeko enkargua izan zuen.

Diktadura frankistak sinbolotzat erabili zuen Asua, Errepublikaren aldekoek apaizak hilez eta elizak errez egindakoak salatzeko.

San Martin auzoan dago kalea.

Kokapena

Egilea: Asier Sarasua


Jendetza atera da kalera "Emakumeok planto!" lelopean

Xaltxerak talde feministak egindako deialdiak aspaldiko mobilizaziorik handiena eragin du Orion, eta herritar mordoa atera da kalera parekidetasunaren aldeko aldarria zabaltzera.

Herriko plazan hasi da mobilizazioa, arratsaldeko zazpiretan. Bertan jendetza bildu ostean, herritarrek buelta egin dute herrian zehar, emakumearen aldeko borrokaren eta parekidetasunaren aldeko oihu ozenak eginez. Sukaldeko tresna eta txistuekin egindako zalaparta ere nabarmena izan da.

Kaleko buelta plazan amaitu ostean, Orioko Xaltxerak talde feministako ordezkariek testu hau irakurri dute mobilizazioa amaitu aurretik:

Arratsalde on denoi!

Bada zerbait gaurko martxoaren 8a berezi egiten duena; izan ere, aurtengo honetan ohiko "Emakumearen Nazioarteko Eguna" izateaz gain, greba deialdia egin da "Emakumeok planto!" lelopean. Hau iaz sorturiko mugimendu bat da, Latinoamerikatik datorrena, emakume askok jasandako sexu erasoen ondorioz "Ni una menos" mugimenduaren inguruan sortua.

Mundu mailako greba da. Badakigu herrialde bakoitzean emakumearen egoera desberdina dela. Nolabait, gaur hemen bildu garen emakumeok egoera sozioekonomiko hobean gaude munduko beste hainbat lurraldetakoekin alderatuz. Horretaz gain, gaur, hemen gurekin egon eta planto egiteko aukerarik izan ez duten emakume ugari dago, beren egoera prekarioa dela-eta.

Dena den, borroka berak batzen gaitu; guztiok jasaten ditugu maila ezberdinetan bada ere gizarte patriarkal eta sexista honen ondorio negatiboak eta horrekin amaitzera gatoz.

Urteko 365 egunak bilakatu ditzagun "Martxoak 8". Gora borroka feminista!


Peoi bat kontratatuko du Segurako Udalak

SEGURA // Udalak peoi bat kontratatuko du baja bat ordezkatzeko. Kontratuak bajaren araberako iraupena izango du eta jardunaldi osokoa izango da. Desbrozadora eta antzerako makinak erabiltzen jakitea, gida baimena edukitzea eta euskaraz jakitea eskatu dute lanposturako. Seguran erroldatuta egotea baloratuko dute. Lanbiden edo udaletxean eman behar da izena, urtarrilaren 12ra bitartean.


“Film interesgarriak ditugula ikusten duenean, jendeak zinemara etorri gurako duela uste dugu”

Zugaza zinemak joan zen barikuan ateak zabaldu zituen berriro. Emilio Ferreras zinemako arduraduna pozik dago erantzunagaz.

Zelan joan da normaltasun berriko lehenengo asteburua?

Lasaia izan da, aurreikusitakoaren araberakoa. Ekaina, uztaila eta abuztua orokorrean ez dira hile onak izaten. Begira ibili gara, eta datuak iazkoak baino baxuagoak izan arren ez dute horren alde handirik. Kontuan izanda emititu ditugun filmek hiru hile inguru dituztela, pozik gaude.

Zein neurri hartu behar izan dituzue berriro zabaltzeko?

Neurri batzuk aurretik ere ezarrita genituen. Txartelen eta sarrerako kontrolen automatizatuak, esate baterako. Txartela Internet bitartez edo kanpoko makinan hartu dezakezu, eta sarrerako kontrola ere makina bitartez pasatu dezakezu, txartelagaz zein mugikorragaz. Horrela ez duzu kontakturik beharginekin. Garbiketa ere indartu dugu. Bestalde, seinaleak ipini ditugu sarrera-irteerak markatzeko. Saioen artean ere fumigatu egiten dugu aretoa. Aste honetan, aire sisteman lanpara berezi batzuk ipini ditugu, aireko birusak kentzeko. Lehendik ere bagenituen iragazki batzuk.

Zelan erantzun du jendeak?

Ondo. Etorri direnek bazekiten zer egin, barneratuta zuten eta. Leku itxi guztietan maskaragaz sartu behar baduzu, hemen ere bai. Baten batek kontsultatu egin zuen, zalantzak argitzeko, baina normal etorri dira. Ez da ezelango arazorik izan.

Zelan sentitu zarete langileak?

Lasai ibili gara. Aforoaren %33agaz hasi gara, eta horixe gura genuen, apurka-apurka hastea. Orain, EAEko zine eta aretook %60ko aforoagaz zabaldu ahal izango dugu. Hile osoan horrela egon ahal izango gara, eta uztailean %80an, dena ondo badoa.

Zelan dago zinemaren sektorea?

Sektorea geldi dago. Zabaldu dugun lehenengoetarikoak izan gara gu. Bariku honetan, kate handiren batek zabalduko ei du. Gure enpresak herrietako zine txikiak kudeatzen ditu eta oso errotuta daude. Kate handiek iraungo dutela esango nuke. Oraingoz ez dugu laguntza zuzenik jaso. Berfinantzaketak eta horrelakoak bai hile hauei eusteko, aldi baterako erregulazioa onartu ziguten lehenengo egunetik geldi egon garelako.

Zein aurreikuspen egiten duzue irailera begira?

Eguraldiaren eta estreinaldien menpe gaude. Ekainaren 26an hiru estreinaldi egongo dira, eta guk hirurak izango ditugu. Etortzekoa den garrantzitsuena uztailaren 10etik aurrera izango da. Hogeita pikuan Disneyren Mulan dago. Abuztuan beste estreinaldi garrantzitsu batzuk daude. Film interesgarriak ditugula ikusten duenean, jendeak zinemara etorri gurako duela uste dugu.

Abuztuan jendea herrian gelditzen bada, ezohiko uda izan dezakezue?

Jende asko beldur izan daiteke oporretan joateko, eta beste batzuk ezin izango dira joan, bizi duten egoeragaitik. Eguraldi txarra egiten duenean baliteke jende gehiago etortzea.

Krisi hau gaindituko dugu?

Hamarkadak daramatzate zinea akabatu guran. Gu hasi ginenean, VHSaren booma gainditu genuen. Gero, plataformak etorri dira, eta hementxe jarraitzen dugu. Modu horiek oso ondo daude gauza batzuk ikusteko, baina film zehatz batzuk zineman ikusi gura ditut, eta bezero askok ere horixe esaten digute.

Kate erraldoiak lehiakide dituzuen arren, Zugaza oso errotuta dago eskualdean. Zelan lortzen da hori?

Zentro handiak sortu zituzten aurreko milurteko amaieran. Orain 20 urte, Euskal Herrian herrietako udal zine aretoak zabaldu ziren. Zugaza da mantentzen den zine pribatu bakarra. Jendeak baloratzen du etxetik irten eta zinemara oinez joatea, kotxerik hartu barik. Eta beste batzuek hamar urteko umeak bakarrik bidali ditzakete etxe ondoko zinemara. Hori ezin da egin kate handi batean. Bestalde, zabalkunde handia egin genuen. Areto bat izatetik hiru izatera pasatu gara, eskaintza handituz. Zineaz gainera, hainbat aurkezpen eta ekitaldi egiten dira hemen. Aurreko krisian, gure tarifak merkeagoak direnez, publiko gehiago izan genuen, eta kate handietan jaitsi egin zen ikus-entzule kopurua. Ez da sarreraren prezioa bakarrik. Hemen, gure dendako prezioak edozein litxarreria dendetakoen parekoak dira.


Gonzalezek deklaratu du ez zekiela ezer Villarejoren legez kanpoko jardunaz

Espainiako Auzitegi Nazionalean izan da BBVAko presidente ohia, ikertu gisa. Aitortu du polizia ustela kontratatu zuela, baina «irregulartasunak» mugatu ditu

Espainiako Auzitegi Nazionalaren marmolezko zoruaren hotza sentitu zuen atzo Francisco Gonzalez BBVAko presidente ohiak. Ikertu gisa deklaratu zuen Jose Villarejo Poliziako komisario ohiaren espioitza sarearen auzian. Ateak itxita egin zuen, baina komunikabideen aurrean mintzatu zen gero. Bankua Villarejorekin tratuan aritu zela onartu zuen, baina «irregulartasunak» mugatu zituen «banakako batzuen jardueretara». «Eta horiei buruz momentu honetan ez dakit ezer. Ezin naiz xehetasunetan sartu, sumarioa sekretupean dagoelako, baina esan dezaket ikerketa hau amaitzean argi eta garbi geratuko dela BBVAk eta bere zuzendaritzako kideak modu zintzo eta eredugarrian lan egin dutela beti».

Bi ordu pasa iraun zuen deklarazioak. Eta kautelazko neurririk ez zion jarri epaileak. «Deklaratzeko interes handia nuen», azpimarratu zuen Gonzalezek. Fiskaltzak leporatzen dio 2004tik 2017ra Villarejoren zerbitzuak kontratatzea, bankuko beste akziodunak eta agintaritzan lehiakide izan zitzakeenak espiatzeko, haien asmoei aurre hartzeko.

Horietako bat izan zen Sacyr eraikuntza enpresa: BBVAren %5 zuen, eta kontrola hartu nahi zuen; horretarako, Luis del Rivero enpresaburua Jose Luis Rodriguez Zapateroren gobernuaren (PSOE) babesa lortzen saiatu zen. Sacyrren asmoa frogatuko lukete gobernuko kide batzuei Villarejok eginiko legez kanpoko grabazio batzuek. Horiez gain, kazetari, bankari eta enpresaburuei egindakoak aipatzen dira ikerketan. Ustezko operazio horrek, azkenean, ez zuen arrakastarik izan, eta Gonzalezek beste hamalau urte egin zituen BBVAko buruzagitzan, 2018ra arte, bankuarekin loturiko entzuketak komunikabideetan zabaltzen hasi ziren arte.

Fiskaltzaren ikerketaren arabera, BBVAk 10 milioi pagatu zizkion Villarejori. Gonzalezek, baina, azaldu du 2018ra arte ez zuela ezer jakin; urte horretan eginiko barne ikerketa egin arte. «Jakin genuenean [Villarejoren] Cenyt taldeak zerbitzu batzuk eskaini zizkiola BBVA taldeari, berehala abiarazi genuen ikerketa bat lan horien irismena zehazteko. Gero zabaldu zuten auzibidea».

Florentino Perez, akusazio

Komisario ohiaren aurkako auzibideak hainbat adar ditu. Horietako batek lotura dauka Euskal Herrian sortutako beste enpresa batekin: Iberdrolarekin. Komunikabideetan zabaldutako salaketa batzuek agerian utzi dute horrek ere bere lehiakideak, politikariak eta partikularrak espiatu zituela polizia ustelaren bidez.

Informazio horien arabera, beste eraikuntza enpresa bat, kasu honetan Florentino Perezen ACS, saiatu zen Iberdrolaren boterea eskuratzen: 2009an kapitalaren %20 lortu zuen, baina, azkenean, ez zuen kontrola lortu.

Perezek jakinarazi du akusazio partikular gisa aurkezteko asmoa duela auzibidean. Ohar labur baten bidez jopuntuan jarri ditu, halaber, Iberdrolako presidente Ignacio Sanchez Galan, bere zuzendaritzako kideak, Villarejo eta «delituzko jarduera» horietan haiek «erabili» zituzten komunikabideak.


LABek gogor gaitzetsi ditu Guardianek grebaren aurrean ezarri dituen neurriak

Prentsa ohar baten bitartez gogor gaitzetsi ditu LAB sindikatuak Laudioko Guardian lantegiak bertoko langileak, “lan-hitzarmen duin” bat aldarrikatuaz, burutzen ari diren hiru eguneko grebaren aurrean hartu dituen neurriak. Enpresak, Laudion lantegia ireki zuenetik lehen aldiz, zerbitzu minimoak ezartzea erabaki izan du, horretarako greba egunok jaiegun dituzten asko erabili izan dituelarik. Enpresak %100ean mantendu izan du bi ekoizpen labeetako eskulana, bai ekoizpen nola mantenu langileen (elektrikariak, mekanikariak, igeltseroak…) aldetik ere.

Langile Abertzaleen Batzordeek adierazi dutenez ulertzen dute labeak piztuta mantendu behar direla, egun horretan produkziorik egongo ez bada ere; LABen esanetan azken hauek ekoizten egon gabe ere egon daitezke piztuta gillotinaren sistema erabilita, hala, labeen zainketa eta mantenurako langileak soilik erabili beharko zirelarik zerbitzu minimo gisa.

Sindikatuak bere gaitzespena berretsi du neurri hauekiko eta berauek langile mobilizazioa baliogabea bilakatzea dutela helburu.


Maider Undak ez du lortu Olinpiar Jokoetara joateko txartelik

Ostiralean Turkian izan zuen Rio 2016ra sailkatzeko aukera, baina Ekaterina Bukinarekin galdu zuen.

Asteburu honetan, mundu mailako borroka txapelketa ospatu da Istanbulen eta bertan, Maider Unda borrokalari arabarrak azken aukera izan zuen Rioko Olinpiar Jokoetara sailkatzeko. Izan ere, Ekaterina Bukinarekin 10 eta 0 galdu ostean, Riora joateko aukera eskutik ihes egin dio eta arabarrak ez du sailkapenik lortu.

Pekin eta Londreseko olinpiar jokoetan izan ostean, aurten Rio de Jaineron ospatuko diren jokoetara joateko txartela lortu nahi zuen arabarrak, baina azkenean, ezin.


Euskara teknikaria hautatzeko probak

Zortzi lagunek eman dute izena Malerrekako Zerbitzu Orokorren Mankomunitatean euskara teknikari lanetan aritzeko egindako deialdian. Ekainaren 19an akitu zen izen-emateko epea eta orain, probak egiten ari dira. Lehena, euskara maila neurtzekoa, ekainaren 26an egin zuten, bigarrena uztailaren 2an, eta hirugarrena eta azkena heldu den astean.

Azterketen ondotik, teknikari berria segidan hasiko litzateke lanean. Egungo teknikaria den Mikel Gartziak 2010eko maiatzera arte eszedentzia hartu du eta printzipioz ordura arte kontratua edukiko luke langile berriak.


Kantu afarian, euskal kantak protagonista

Seirehun pertsonatik gora bildu ziren mahaiaren bueltan Sanmigel jaiei hasiera emateko. Bapo afaldu eta gero, Sei Pistol eta Trabuko bat musika taldearen doinuekin gustura aritu ziren bertan bildutakoak kantuan. Oholtza gainera abestera animatu zen herritar bat, eta baita beste asko ahulkitik altxatu eta dantza egitera ere. Umore onez sekulako giroan eman zioten herritarrek jaiei hasiera.


Lurra taldeko dantzari gazteek Zuberoako makil dantza taularatu dute

Lurra taldeko dantzari gazteek Zuberoako makil dantza taularatu dute.


Alaia Martin, Jon Maia, Oihana Bartra eta Julio Soto egongo dira gaur Gaztetxeko bertso saioan, besteak beste

Urduñako Gazte Asanbladak 7. aldiz antolatu du bertso saioa eta lehen mailako kartela osatzea lortu du. 20:00etan hasiko da emanaldia eta doakoa izango da.

Iaz bertso saioa antolatu ez bazuen ere, Urduñako Gazte Asanbladak indartsu ekin dio aurten emanaldia prestatzeari eta bertsolari bikainak batuko ditu gaur: Alaia Martin, Julio Soto, Jon Maia, Oihana Bartra, Paula Amilburu eta Jokin Uranga, hain zuzen.

Gaztetxean izango da hitzordua 20:00etatik aurrera eta Unai Mendibilek beteko ditu gai-jartzailearen lanak.

Gazte Asanbladak nabarmendu du urte hauetan euskarak plaza berria lortu duela Gaztetxean. Izan ere, udalerrian antolatzen den bertso saio bakarra da hori eta, ondorioz, ezinbesteko erreferentea bihurtu da.

Halaber, antolatzaileek azpimarratu dute euren formularen gakoa dela giro ona sortzen dutela; urteko gaiei umorez eta modu kritikoan erreparatzen dietelako, esaterako.


Animaliei bide eman gura

Arabako errepideetan ibilgailuek harrapatuta hiltzen diren animalien kopurua gero eta handiagoa da urtetik urtera. Hori dela eta, animalientzako ekobide bat eraikiko du Arabako Foru Aldundiak A-1 errepidearen gainean. Erabakiak, ordea, ez ditu guztiz ase talde ekologistak.

Mila animalia inguru hiltzen dira urtean Arabako errepide sarean. Orkatzak eta basurdeak, batez ere, «anfibioak kontuan hartu gabe». Kopurua, urtez urte, gora egiten ari da, eta egoera «kezkagarria» dela dio GADEN Arabako animalien eskubideen aldeko elkarteko bozeramaile Andres Illanak. «Astakeria hutsa da, eta zer pentsatua eman beharko liguke». Arabako Foru Aldundia ere, bere aldetik, egoeraren «jakitun» da, Ingurumen diputatu Josean Galeraren esanetan: «Konponbideak bilatzeko lanean dihardu diputazioak».

Bada, arazoari irtenbide bat emango liokeen proiektu baten berri eman du aldundiak: ekobide bat eraikiko du A-1 errepidearen gainean. «Oztopoa kendu nahi dugu, faunaren hobekuntza genetikoa lortzeko eta istripu arriskua jaisteko, ugaztun ugari hiltzen baita horregatik», azaldu du Galera diputatuak.

Espresuki animalientzat diren pasabideak edo zubiak dira ekobideak. Dentsitate eta abiadura handiko garraio azpiegituren gainean eraikitzen dituzte, eta basa animalien mugimendua erraztea dute helburu. Kostu handiko azpiegiturak izan arren, eraginkortasun nabarmena dute, adituen iritziz. Izan ere, garraio azpiegiturek eragiten duten kalte ekologikorik garrantzitsuena animalien harrapaketak dira, eta hori bera saihesten dute ekobideek.

Arabako Foru Aldundiak, horrenbestez, tunel faltsu bat eraikiko du A-1 errepidearen eta alboan duen trenbidearen gainean, Asparrena inguruan, Nafarroarekiko mugan. 40 metro zabal eta 125 metro luze izango ditu, eta egituraren goiko aldea landare lurrez eta zuhaixkez estaliko dute. Hala, alde batetik bestera zubi gainetik igaroko dira animaliak, errepidetik egin beharrean. Inguruotako lehen ekobidea izango da.

Albistea pozgarria dela nabarmendu du Illanak, eta gisa horretako erabaki oro «ongi etorria» dela. Hala ere, ez du guztiz ase diputazioaren erabakiak. «Ez dugu uste GADENek urteetan egin dituen eskariei erantzunez hartutako erabaki bat denik».

Izan ere, Europako Batasuna lantzen ari den Ibilbide Ekologiko Handiaren parte da ekobidearen proiektua —Alpeak, Pirinioak eta Europako Mendiak lotzea du helburu—. «Europako Batasunak ingurumenaren aldeko proiektuak finantzatzeko duen Life programara aurkezteko aukera izan dugu, eta ekobidearen proiektua aurkeztea erabaki dugu. Hautagaitza indartsua dela uste dugu», azaldu du Galerak. Hori dela eta, azpiegitura eraikitzeko milioi eta erdi pasako aurrekontuaren %60 Europak ordaintzea espero dute. Datorren urte hasieran jakingo dute, hain zuzen, erantzuna baiezkoa den ala ez.

Ibilbide Ekologiko Handia

Urteak dira Europako Batasuna sare ekologikoa lantzen ari dela. Ekosistemak babestu eta horien arteko loturak sustatu nahi ditu horrela. Alpeek, Pirinioek eta Europako Mendiek duten garrantzia dela eta, «pasabide ekologikoak» eraiki nahi ditu Europak hiru mendiguneen artean.

Iazko otsailean erabaki zituzten proiektuaren ildo nagusiak Frantziako, Espainiako eta Portugalgo gobernuek: mendiguneetako ekosistemak mantentzeko neurriak eta baliabideak jartzea, eta lotura ekologikoa sustatzea erabaki zuten, besteak beste. Izan ere, zenbait mehatxuri aurre egin beharko diete mendiguneek etorkizun laburrean: paisaia aniztasunaren galerari, aldaketa klimatikoari eta garraio azpiegiturek eragindako hesi efektuari, esaterako.

Hain zuzen, Euskal Herria gune estrategikoa da lotura horretan; Araba, batez ere, Pirinioen eta Europako Mendien artean kokatzen baita. Bi mendiguneen arteko lotura ekologikoa ahalbidetuko luke guneak. Berebiziko garrantzia dute, horrenbestez, biodibertsitatea babesteko eta konektibitate ekologikoa sustatzeko lurralde historikoan gauzatzen diren proiektu guztiek. Horra hor ekobidearen garrantziaren arrazoietako bat.

Hiru mendiguneen arteko ibilbidea sustatzeaz gain, ordea, A-1 errepidearen gainean eraikiko duten animalientzako pasabideak bi helburu nagusi ditu: batetik, animalien migrazioak erraztea eta bide azpiegiturek eragindako ekosistemen zatiketak saihestea; eta, bestetik, errepideetan animaliak hiltzea saihestea. Horiek baitira Arabako egungo egoeraren eragile nagusiak.

Mugimendua erraztu nahi

Garraio azpiegiturek ondorio nabarmenak dituzte ingurumenean: habitaten galera, kutsadura edota hesi efektua, besteak beste. Hori dela eta, animalien habitaten, eta, oro har, ekosistemen zatiketa da egun biodibertsitaterako mehatxurik handienetako bat.

Arabaren kasuan, lurralde txikia izanik ere, bide azpiegitura asko ditu. Guztira, 1.735 kilometroko errepide sarea dauka, eta, horrenbestez, dentsitatea handia du. Izan ere, herri hedadura eta sakabanaketa handia du Arabak. Errepide gehienak, gainera, zaharrak dira, eta ez dute Naturaren Babeserako Legea betetzen: espezieen mugikortasun geografikoa erraztea, alegia. «Traktoreentzat, txirrindularientzat edota oinezkoentzat pasabideak egin dira, baina inoiz ez dira kontuan hartu animaliak. Horrek arduratzen gaitu», esan du Illanak. Diputatuaren esanetan, bestalde, egokitze lanen prozesua motela bada ere, arazoa konpontzen «saiatzen» ari dira.

Horri aurre egiteko, A-1eko animalientzako pasabidea irtenbide «oso eraginkorra» izango litzateke. Hala ere, eraikitzeko aukeratutako lekuarekin ez datoz bat aldundia eta GADEN elkartea. Galeraren ustez, aukeratutako tokia «estrategikoa» da, Aizkorri-Aratz eta Urbasako parke naturalak eta Entziako mendilerroa lotuko lituzke eta. Azken hori, hain zuzen, biodibertsitatea mantentzeko gune berezi izendatu zuen Jaurlaritzak urriaren hasieran. Illanaren ustez, baina, ez da behar gehien duen lekua. «Egia da oso gune garrantzitsua dela, baina gure datuen arabera, ez da basa animaliekin istripu gehien izaten dituen errepide zatia». 74 istripu gertatu ziren animalien ondorioz gune horretan 2010. eta 2012. urteen artean, GADENen arabera. Eta datuei erreparatuz gero, Gasteiztik pasatzen den tartea da, N-240 errepidearekin bat egiten duen lekua, hain zuzen, A-1aren gunerik arriskutsuena. Horrenbestez, animalientzako pasabide baten behar handiena izango lukeen tokia, Illanaren ustez.

Harrapaketak begiz jota

Eusko Jaurlaritzaren Trafiko Zuzendaritzaren arabera, iaz 1.269 istripu gertatu ziren Arabako errepideetan —hiriburuko datuak kontuan izan gabe—. Horietatik 379k, hau da, ia herenek, animaliekin izan zuten zer ikusia. «Datua ikaragarria da, eta benetan diogu: arazoa oso serioa da», nabarmendu du Illanak. Errepideetan hiltzen diren animalien kopurua gero eta handiagoa da. GADENek argitaratutako azken datuen arabera, 2.726 animalia hil ziren guztira 2010etik 2012ra; 2011n bakarrik, milako langa gainditu zuen zendutako animalien zenbatekoak.

«Arazo larria daukagu orkatzekin eta basurdeekin, batez ere. Hau goraka doa, eta ez da geldituko neurririk hartu ezean». Ugaztun handiez gain, ordea, zenbait hegaztiren heriotzak ere nabarmenak dira; hontzenak, esaterako. Besteak beste, A-1 errepidearen zati bat ezponda baten gainean baitoa. Hori dela eta, hegazti asko ibilgailuek harrapatuta hiltzen dira, errepidearen altueren ondorioz.

A-1 da, hain zuzen, urtero animalia gehien hiltzen diren errepidea, nahiz eta erabat hesituta egon. Zerbaitek «huts» egiten duen seinale da hori, Illanaren iritziz. Izan ere, luzera handiko errepidea da, Arabako lautada bitan zatitzen duena. Abiadura eta dentsitate handiko errepidea da, gainera. 2010etik 2012ra, esaterako, 350 animaliatik gora hil ziren bertan. Errepide guztian animalientzako azpiko pasabideak egon arren, asko ez dira erabiltzeko modukoak negu partean, urak estaltzen baititu.

Horrenbestez, ekobidearen proiektuak toki eta arazo zehatz bati irtenbidea ematea espero dute, baina ez da nahikoa, animalien babeserako elkartearen ustez. Izan ere, arazoa orokorra da lurraldeko errepide sarean. Hori dela eta, kostu txikiagoa izango luketen bestelako neurriak proposatu ditu Illanak: egun errepide sarean dauden azpiegiturak egokitzea, esate baterako. Arazoak denei eragiten baitie: «Guztioi eragiten digun arazoa da. Bai animaliei eta bai gizakioi. Istripuek pertsonengan ere eragin nabarmena baitute».


Garagorrienea leheneratzeko lanak hasi ditu legez kanpo betelanak egin zituen enpresak

Garagorrienea leheneratzeko lanak

Legez kanpoko betelana egin zuen eraikuntza enpresa batek Garagorrienean, eta orain eremua berreskuratu eta leheneratzeko lanak egitera behartu du udalak. Sagasti poligonoko goialdean dagoen Sagastizabal harrobiaren parean dago. Horren arabera Garagorrienean botatako eraikuntza materialak atera beharko ditu enpresak, 2.000 metro kubo, harria eta lurra eta baimendutako zabortegi batera eraman. Lur mugimenduak amaituta, landaketak egin beharko ditu Garagorrienean zigortutako enpresak. Guztira 258 zuhaitz eta zuhaizka landatuko ditu enpresak haritza, lizarra, ametza, gaztainondoa, urkia, astigarra, gorostia, zumalakarra, hurritza eta zumea tartean, eta belar hazia bota eremu guztian.

Leheneratze lanak, zonalde horretan dauden landare inbaditzaileak kentzera behartzen du enpresa eta datozen bost urteetan haien jarraipena egin beharko du gainera.

Udalek ez dutela normalean halako kasuetan aurrera egiten enpresen kontra nabarmendu du Betetak eta, Lezoko kasua ez dela horrenbetse, “ohikoa” esan du: “Horrelako gauzak egiten dituzten enpresek jakin behar dute ezin zailea doan atera, ondorio batzuk dituela eta gure kasuakhori erakusteko balio du zalantzarik gabe”.

Zazpi urteko ibilbidea

2007an baimena eskatu zuen enpresa horrek betelanak egiteko eta garaiu hartan Eusko Jaurlaritzaren bidez tramitatzen zirela eskaera horiek zehaztu du Leire Betetak Lezoko Udaleko Ingurumen teknikariak: “Baimena eman zion enpresari jaurlaritzak baina baldintzatua, betelana hasi baino lehen azpiegitura batzuk egin behar zituen eta horretarako, Lezoko Udalaren baimena behar zuen”. Udalak ez zuela argi baimena eman edo ez eta Behemendi Landa Garapenerako elkarteari kontsulta egin ziola udalak azaldu du Betetak, ” tarte horretan enpresak betelanak hasi zituen udalaren baimenik gabe”. Enpresaren jarrera ikusita, udalak baiman ez ematea erabaki zuela esan du teknikariak baina hala ere enpresak betelana egiten jarraitu zuela.

Hainbat bilera egin ditu udalak enpresarekin, eta 2011. urtean udalaren aginduak betetzen ez dituenez 9.700 euroko isuna jarri zion enpresari eta Garagorriena eremua leheneratzeko agindu. Azkenean zazpi urte beranduago adostasun batera iritsi eta hasi da eremua leheneratzen enpresa.

Legez kanpoko betelanek Garagorrienean eragindako kalteak nabarmenak direla esan du udal teknikariak: “Lanak ez dira baldintza egokietan egin, eremua prestatu behar zutelako. Magal bat zen eremua eta zuhaitzak zeuden bertan, landareria, desbrozatu egin behar zuten, lan eremua hesitu edo markatu egin behar zuten eta ez zen bete. Betelana hasi ziren egiten zuzenean lurra botzen zuhaitz horien gainean, landareriaren gainean… Kontrolik gabeko betelana zen etaz ein material eramaten zuten ere ez zen kontrolatzen. Ondorioz ingurua desitxuratu, bertako landareria desagertzen da eta gainera betelan horiek ez zuten berreskurapen plan bat”.

Hilabete beharko dute lur mugimenduekin amaitzeko eta landaketarako itxaron egin beharko dute. Orain materiala atera, perfila definitu, lur begetala bota eta belarra landatuko dute.


Gure Irratiaren sustengua

Abenduaren 16 olentzerori ongi etorria egin zen plazan eta denbora berean, Gure Irratia laguntzeko (materiala berriz erosteko, gelak berriz konpontzeko…), Sarako bi berriemaileak, Bernadette Amorena eta Jeannot Etcheverigaray, pastiza eta txokolate esne bero salmenta antolatu zituzten. Orotara 1.200 euro bilduak izan dira. Astearte guziz Sarako berriak ematen dituzte goizeko 9etan Gure irratian 90.5 edo 106.6 frekuentzietan.


Jon Baztarrikak Guns N'Rosesen kontzertuko xehetasun guztiak kontatu ditu

San Mames Barrira hurbildu da Jon Baztarrika eta Guns N'Roses igoko den oholtza ikusteko aukera izan du. Horretaz gain, gaua futbol zelai kanpoan pasa dutenekin ere egon da.

Gaur gaueko 21:30etan Guns N'Rosesek kontzertua eskainiko du San Mames Barrian. Horrelako ekitaldi handi guztietara joaten da Jon Baztarrika eta oraingoan ere ez du hutsik egin. Hala ere, San Mames ezin izan du bakarrik inguratu eta Ander, Jokin eta Estanisek lagundu diote.

Inork baino lehenago ikusi du Baztarrikak eszenatokia eta igerileku olinpiko baten neurria duela baieztatu digu. Horretaz gain, 200 komun portatil baino gehiago jarri dituzte zelaian zehar.

40 mila sarrera saldu direla eta horien erdia Euskal Herri kanpotik datorrela gaineratu du. Segurtasun neurriengatik aterkiak, "palo selfie"-ak eta motxila handiak bezalako objektuak ezin izango direla sartu baieztatu du Jon Baztarrikak.

Ateak arratsaldeko 18:00an irekiko diren arren, zale batzuk San Mamesen igaro dute gaua eta testigantza guztiak jaso dituzte gure gaurko lau kolaboratzaileek.


Añares Rioja ISB matematikoki mailaz jaitsi da Zamoran

Lehen zati ezin okerrago batek beste porrot batera eraman zuen Iraurgi, bigarren zatiko minutu askotan zehar dominatu ahal izan zuten Zamaraten baten aurrean (87-56). Gaur, asteazkena, Añaresek Ferrol hartuko du etxean.

Añares Rioja ISBk garaipenik batu gabe jarraitzen du Emakumezkoen Lehen Mailan eta ez du berehala lortuko azken partidan moduan lehen zati osoa oparitzen jarraitzen badu. Joseba Lizarralderen neskak dagoeneko matematikoki LF2ko taldea dira dagoeneko eta hurrengo eta azken sei partidetarako helburu bakarra da partida bat irabazten saiatzea. Horregatik ezin du azkeneko norgehiagotan bezalako lehen zatirik onartu.

Zamaratek ez zuen gehiegi igarri Sofia Gomesen baja. Izan ere, Rileyk Gernikan lortu zuten garaipenean erabakigarri izan ostean ez zuen denbora gehiegi behar izan bere zalegoa poltsikoan sartzeko. Amerikarra, Van den Adelekin batera, etxekoek markagailuan di-da batean distantzia zabaldu izanaren erantzule nagusia izan zen. Izan ere, Añares Rioja ISB, modu ulertezinean, espiritu gabe irten zen kantxara.

Seguruenik Lizarazu kapitainaren bajak indar lehiakorra galduarazi zion taldeari, baina Iraurgik eskolako patioko talde baten itxura izan zuen lehen mailako talde baten kontra jokatzen. Roselisek bere gorputzean sartutako beste jokalari bat ematen zuen, taldea gobernatzeko gauza ez eta baloiak sekulako erraztasunez galduz. Markovicek taldea bizkar gainean hartu nahi izan zuen eta Davydovad guztiekin egin zuen borrokan, baita bere buruarekin ere. Beste guztiek ez zuten lagundu taldeak itxura ona izan zedin, ordea. Zamaratek gozatu egin zuen kontraerasoan jokatuz eta saskiratze errazegiak lortuz. Riley eta batez ere Van den Adelek ederki bete zuten euren puntu zakua. Etxeko taldeak 18 gora amaitu zuen lehen laurdena (29-11), baina alde hori 33 puntutara arte joan zen, bigarren laurdena hasi eta berehala partida guztiz erabakita utzi zuen 15 eta 0ko partzial batekin.

Aldageletatik pasada ez zen izan jokalarien nahi luketen bezain gozoa. Joseba Lizarraldek gauza asko esango zituen eta ez modurik gozoenean, hirugarren laurdenetik aurrera oso talde ezberdina ikusi baitzen kantxan.

Sei partida besterik ez dira gelditzen garaipen bat lortzeko. Gaur, asteazkena, Añaresek Ferrol hartuko du etxean. Egun berezia, partida berezia, emaitza berezia?

Saskiratzaileak: (29-11/23-9/17-22/18-14)

QUESOS EL PASTOR DE LA POLVOROSA: Riley (18), Ortiz (13), Svitlica (5), Van den Adela (20), Pirsic (6) – Aliaga (15), Martin (3), Montalvo, Simpson (7).

AÑARES RIOJA ISB: Arregi (6), Bereziartua (9), Davydova (9), Silva (11), Markovic (14) – Uria (4), Etxeberria, Zubizarreta (1), Astigarraga, Gurrutxaga (2).